open-index/open-wikipedia-markdown huggingface dataset:
বেগম আখতাৰ চুলেইমান

**বেগম আখতাৰ চুলেইমান** () এগৰাকী পাকিস্তানী-বাঙালী সমাজকৰ্মী, ৰাজনৈতিক কৰ্মী আৰু পাকিস্তানৰ পঞ্চম প্ৰধানমন্ত্ৰী হুছেইন শ্বহীদ ছুহৰাৱাৰ্ডীৰ কন্যা আছিল। বেগম আখতাৰ চুলেইমান ১৯৭১ চনৰ যুদ্ধৰ সময়ত ইয়াহ্যা খানৰ শাসনক সমৰ্থন কৰিবলৈ মৰসাহ কৰি ওলাই আহিছিল। সেই সময়ত তেওঁ ছুহৰাৱাৰ্ডী পৰিয়ালৰ হৈ কেইবাটাও বক্তব্য দিছিল যে, তেওঁৰ পিতৃয়ে পাকিস্তানৰ ওপৰত বিশ্বাস ৰাখে। তেওঁৰ কন্যা শ্বাহিদা জামিলে পাকিস্তানৰ প্ৰথমগৰাকী মহিলা ফেডাৰেল আইন মন্ত্ৰী হিচাপে কাৰ্যনিৰ্বাহ কৰিছিল। বেগম চুলেইমানে বাংলাদেশৰ মুক্তিযুদ্ধৰ  বিৰোধীতা কৰি ঢাকা টেলিভিছন কেন্দ্ৰত এক সাক্ষাৎকাৰ দিছিল৷ তেওঁ পাকিস্তানৰ অখণ্ডতাৰ প্ৰতি সমৰ্থিত আছিল৷ আনকি তেওঁ শ্বেখ মুজিবুৰ ৰহমানৰ লগ ধৰি এনে দাবী প্ৰত্যাহাৰ কৰিবলৈয়ো অনুৰোধ কৰিছিল৷
## পৰিয়াল
বেগম আখতাৰ চুলেইমানৰ বিবাহ হৈছিল শ্বাহ আহমেদ চুলেইমানৰ লগত, যি পাকিস্তানৰ ন্যায় বিধায়ক ছাৰ শ্বাহ চুলাইমানৰ পুত্ৰ আৰু এন্টিবায়টিক আৰু অন্যান্য চিকিৎসা সামগ্ৰীৰ ব্যৱসায় কৰা বৃহৎ ব্ৰিটিছ ৰপ্তানি-আমদানি কোম্পানী এটাৰ কৰাচী মেনেজাৰ আছিল৷ তেওঁলোকৰ এটা সন্তান আছিল, নাম, শ্বাহিদা জামিল, যি পিছলৈ প্ৰথম মহিলা পাকিস্তানৰ ফেডাৰেল আইন মন্ত্ৰী হৈছিল। শ্বাহিদা জামিলৰ দুজন পুত্ৰ আছিল, নাম জাহিদ জামিল, পাকিস্তানৰ এজন অধিবক্তা; আৰু শ্বাহিদ জামিল, চিকাগোৰ এজন অধিবক্তা।

## সমাজ সেৱা
বেগম চুলেইমানৰ নাগৰিক সেৱা আৰু দাতব্য কামৰ প্ৰতি আগ্ৰহ যথেষ্ট সৰুৰে পৰা আৰম্ভ হৈছিল। ১৯৪৬ চনত যেতিয়া ডাইৰেক্ট একচন ডে’ত দেশত হত্যাকাণ্ড সংঘটিত হৈছিল, তেতিয়া তেওঁ ঘণ্টাৰ পিছত ঘণ্টা দাঙ্গাৰ বলি হোৱা লোকসকলৰ দুখ-কষ্টৰ পৰা উপশম পাবলৈ কাম কৰিছিল। পিছলৈ তেওঁ বিধৱা আৰু শিশু গৃহ প্ৰতিষ্ঠা কৰে আৰু কিশোৰ অপৰাধৰ সৈতে মোকাবিলা কৰা অনাৰেৰী লেডী মেজিষ্ট্ৰেট হিচাপে নিযুক্তি লাভ কৰে। কলিকতাৰ ছোৱালী অনাথ আশ্ৰমৰ সন্মানীয় সম্পাদিকাও আছিল। 

১৯৪৭ চনত পাকিস্তানে স্বাধীনতা লাভ কৰাৰ লগে লগে বেগম চুলেইমানে হিন্দু আৰু মুছলমানৰ সম্প্ৰীতি বৃদ্ধিৰ ক্ষেত্ৰত পিতৃয়ে কৰা প্ৰচেষ্টাত সহায় কৰিছিল আৰু সেই উদ্দেশ্যে ভাৰতত সংখ্যালঘু মুছলমানসকলৰ অভাৱ-অভিযোগ অধ্যয়ন কৰি তেওঁলোকৰ দুৰ্দশা কৰ্তৃপক্ষৰ দৃষ্টিগোচৰ কৰাৰ লগতে তেওঁলোকৰ প্ৰতিকাৰ বিচৰাটো তেওঁৰ বিশেষ চিন্তাৰ বিষয় আছিল। 

১৯৪৮ চনত পাকিস্তানলৈ যোৱাৰ পিছত বেগম চুলেইমানে ভাৰতৰ পৰা পাকিস্তানলৈ প্ৰব্ৰজন কৰা শৰণাৰ্থীসকলৰ সৈতে কাম কৰিছিল যাতে তেওঁলোকৰ অৱস্থা উন্নত হয়। ১৯৫৬ চনত যেতিয়া তেওঁৰ বিপত্নীক পিতৃ হুছেইন শ্বাহিদ ছুহৰাৱাৰ্ডী পাকিস্তানৰ প্ৰধানমন্ত্ৰী হৈছিল, তেতিয়া বেগম চুলেইমানে তেওঁৰ পৰিচাৰিকা হিচাপে কাম কৰিছিল, আৰু ১৯৫৭ চনৰ গ্ৰীষ্মকালত পিতৃৰ আমেৰিকা ভ্ৰমণ আৰু ১৯৫৬ চনৰ অক্টোবৰৰ চীনৰ ৰাষ্ট্ৰীয় ভ্ৰমণৰ সময়তো তেওঁ পিতৃৰ লগত গৈছিল। 

তেওঁ কৰাচীৰ *ছ’চাইটি ফৰ দ্য ৰিহেবিলিটেচন অৱ ক্ৰিপল্ড চিলড্ৰেন*ৰ সভানেত্ৰী আছিল৷ তদুপৰি তেওঁৰ আন বহুতো সামাজিক কাম-কাজৰ লগত জড়িত আছিল৷ তাৰ ভিতৰত আছিল শৰণাৰ্থী সমন্বয়ক পৰিষদৰ সভানেত্ৰী; পাকিস্তান গিল্ড ৱেলফেয়াৰ কাউন্সিল, কৰাচী অংশৰ সভাপতি; প্ৰাপ্তবয়স্ক অন্ধ কেন্দ্ৰৰ উপ-সভাপতি; অল পাকিস্তান চাইল্ড ৱেলফেয়াৰ কাউন্সিলৰ উপ-সভাপতি, নেচনেল কাউন্সিল ছ’চিয়েল ৱৰ্কছৰ কাৰ্যবাহী সংস্থাৰ সদস্য, পাকিস্তান ৰেড ক্ৰছৰ কাৰ্যবাহী সংস্থাৰ সদস্য আৰু কৰাচীৰ গাৰ্ল গাইডছ এছ’চিয়েশ্যনৰ জিলা আয়ুক্ত। 
## বাহ্যিক সংযোগ
*Suhrawardy and Mrs Sulaiman meet Eisenhower, video footage from British Pathé

## তথ্য সূত্ৰ

শ্ৰেণী:পাকিস্তানৰ ব্যক্তি
শ্ৰেণী:মৃত ব্যক্তি
পটা (শিল)

**পটা** বা **বাটান** () দক্ষিণ আমেৰিকা, এণ্ডিয়ান আৰু ভাৰতীয় ৰন্ধন প্ৰণালীৰ বিভিন্ন ধৰণৰ খাদ্য প্ৰক্ৰিয়াকৰণ বা পিহি লোৱাৰ বাবে ব্যৱহাৰ কৰা এক প্ৰকাৰৰ পাকঘৰৰ সঁ‌জুলি। ইয়াৰ এটা সমতল শিল (পটা) আৰু এটা নিমজ কৰি লোৱা শিল থাকে যাক পটাগুটি বা উনা বুলি কোৱা হয়। পটাগুটিটো দুয়োহাতেৰে ধৰি পটাত থকা খাদ্য থেতেলিয়াই বা পিহি দিয়া হয়। ইচ্ছাকৃত প্ৰক্ৰিয়াৰ ওপৰত নিৰ্ভৰ কৰি, পটাগুটিৰ
ভৰ অলপ কমাই ৰখা হয়, এৰি দিয়া হয় বা বেছিকৈ দিয়া হয়। পদ্ধতি অনুসৰি দোলনৰ গতিও ভিন্ন হয়। পিহা কাৰ্য শুকানকৈ বা পানীৰে বা তেলেৰে কৰা হয়। পটাগুটিটোৰে বিভিন্নধৰণেৰে খুন্দি, থেতেলিয়াই, পিহি বটা কাৰ্য সম্পন্ন কৰা হয়। সাধাৰণতে পটাখনৰ সমতল পৃষ্ঠখন গজাল, বটালি বা তেনে কোনো সামগ্ৰীৰে বিভিন্ন সৰল নক্সা কাটি খহটা কৰি লোৱা হয় যাতে সামগ্ৰীসমূহ সহজে বটিব পাৰি।

## দক্ষিণ আমেৰিকা

দক্ষিণ আমেৰিকাত স্পেনিছসকল অহাৰ আগৰে পৰাই এই পটা ব্যৱহাৰ কৰা হয়। 
 এণ্ডিয়ান পৰিয়ালত এই ধৰণেৰে বহুতো খাদ্য প্ৰস্তুত কৰা হয়। ইয়াৰ আটাইতকৈ গুৰুত্বপূৰ্ণ ব্যৱহাৰ হৈছে লাজৱা (এক বলিভিয়ান জলকীয়াৰ চচ) প্ৰস্তুত কৰা ৷ বহু বলিভিয়ান, পেৰু, ইকুৱেডৰ আৰু কলম্বিয়ানৰ বাবে ব্লেণ্ডাৰত লাজৱ প্ৰস্তুত কৰিলে পটাত পিহাৰ দৰে নহয়।

ইয়াৰ উপৰিও শস্যৰ বাকলি উলিয়াবলৈ

বা শস্য পিহি কম পৰিমাণৰ গুড়ি প্ৰস্তুত কৰিবলৈও ব্যৱহাৰ কৰা হয়।

## দক্ষিণ এচিয়া
নেপালত পটাক শিলাটো-লহ'ৰ' নামে জনা যায়।

ভাৰততো ইয়াৰ ব্যৱহাৰ বহু সংখ্যক পৰিয়ালত কৰা হয়।  তাত ইয়াক হিন্দীত " ছিল-বত্তা " বুলি জনা যায় য'ত সমতল শিল আৰু নলাকাৰ পিহা শিল বুজায়। ইয়াক মাৰাঠী ভাষাত পাতা-বৰ্ভান্ত বুলি জনা যায় আৰু মহাৰাষ্ট্ৰ ৰাজ্যত ইয়াক ব্যৱহাৰ কৰা হয়। ইয়াক তামিল  আৰু মালয়ালমত আম্মি কল্লু বুলি জনা যায়। ইয়াক বাংলা ভাষাত "শিল নোৰা" বুলি জনা যায় আৰু মূলতঃ পশ্চিম বংগৰ প্ৰায় প্ৰতিটো ঘৰতে ইয়াক ব্যৱহাৰ কৰা দেখা যায়। ওড়িশাত ইয়াক চিলা পুআআ বুলি কোৱা হয় য'ত পৰম্পৰাগত ওডিয়া বিয়া আৰু ৰাজা উৎসৱৰ সময়ত ইয়াক ভূ দেৱী বা পৃথিৱী মাতৃ হিচাপেও পূজা কৰা হয়। তামিলনাডু আৰু কেৰালা ৰাজ্যত ইয়াক পৰম্পৰাগতভাৱে মছলা আৰু মচুৰ দাইল পিহিবলৈ ব্যৱহাৰ কৰা হয় ৷ এই পিহি লোৱা শিলবোৰ প্ৰধানকৈ ৰন্ধা-বঢ়াৰ বাবে চাটনি আৰু মছলাৰ মিশ্ৰণ প্ৰস্তুত কৰিবলৈ ব্যৱহাৰ কৰা হয় আৰু মাজে মাজে ব্যৱহাৰ কৰা হয় য'ত দোছা, বড়া বা পাপাডুমৰ বাবে তিয়াই থোৱা মচুৰ দাইল পিহিব পৰা যায়। 
### অসম
অসমতো শিলৰ পটাৰ বহুল ব্যৱহাৰ হোৱা দেখা যায়। সাধাৰণতে মছলা বটিবলৈ আৰু চাটনি পিহিবলৈ পটাৰ ব্যৱহাৰ হয়। বিয়াত দৰা-কইনাক নোৱাবৰ বাৰে মাহ-হালধি বটিবলৈয়ো ইয়াৰ ব্যৱহাৰ কৰে। বিয়াৰ সম্যত গাঁ‌ঠিয়ন খুন্দা পৰ্বৰ বাবেও আয়তীসকলে পটাৰ ব্যৱহাৰ কৰে। ।  ইয়াৰ উপৰিও বিহুৰ সময়ত জেতুকা বটিবলৈও পটাৰ ব্যৱহাৰ কৰা হয়।

## তথ্য সংগ্ৰহ

শ্ৰেণী:ভাৰতৰ ৰন্ধনশৈলী
আমেৰিকান শ্ৰুতিকথা

**আমেৰিকান শ্ৰুতিকথা** (ইংৰাজী: American mythology) বা **আমেৰিকান পৌৰাণিক কাহিনী** হৈছে ১৭০০ চনৰ শেষৰ ফালে প্ৰথম ঔপনিবেশকাৰীসকলে বসতি স্থাপন কৰাৰ সময়ৰে পৰা আমেৰিকাত প্ৰচলিত কিংবদন্তি কাহিনী আৰু লোককথাৰ সৈতে জড়িত পৰম্পৰাগত কাহিনীসমূহ। "আমেৰিকান পৌৰাণিক কাহিনী" বুলিলে কাহিনীসমূহৰ আধুনিক অধ্যয়নকো বুজায়, আৰু যিকোনো যুগৰ অন্য সংস্কৃতিৰ সাহিত্য আৰু শিল্পক প্ৰতিনিধিত্ব কৰা বিষয়বস্তুকো বুজায়।

আমেৰিকাৰ পৌৰাণিক কাহিনীৰ অন্তৰ্গত কাহিনীসমূহ হৈছে বিগফুট, পল বুনিয়ান, দ্য ল’ন ৰেঞ্জাৰ আৰু অবিশ্বাস্য কাহিনী আদি।

## থলুৱা আমেৰিকান ম’হ
আমেৰিকাৰ থলুৱা সংস্কৃতি বহুল পৰিমানে পৌৰাণিক কাহিনীৰ সৈতে জড়িত। তেওঁলোকে পৌৰাণিক কাহিনীৰ সহায়ত নিজৰ জীৱন আৰু পূৰ্বপুৰুষৰ জীৱনৰ মহান কাহিনীসমূহ উপস্থাপন কৰে। মানুহ আৰু কিছুমান বিশেষ প্ৰাণীৰ মাজৰ অলৌকিক সংযোগৰ বিষয়ে বুজাবলৈও তেওঁলোকে পৌৰাণিক কাহিনীসমূহ ব্যৱহাৰ কৰিছিল। আমেৰিকাৰ থলুৱা পৌৰাণিক কাহিনীৰ এটা অতি গুৰুত্বপূৰ্ণ দিশ আছিল ম’হ, যাক বাইচন (মেঠোন) বুলিও কোৱা হয়। ম'হক আমেৰিকাৰ থলুৱা লোকসকলৰ বাবে সম্ভাৱ্য খাদ্যৰ উৎস হিচাপে দেখা গৈছিল যদিও বিশেষকৈ বন্দুক আৱিষ্কাৰ হোৱা আগতে ইয়াক চিকাৰ কৰাটো অতি কঠিন আছিল সেয়ে ইয়াৰ চিকাৰ কৰাৰ আগতে নৃত্য আৰু প্ৰাৰ্থনাকে ধৰি বহুতো লোকাচাৰ অনুষ্ঠিত কৰা হৈছিল। আমেৰিকাৰ বেছিভাগ থলুৱা আচাৰ-অনুষ্ঠান ম'হ ধৰা আৰু হত্যাৰ অসুবিধাৰ সৈতে জড়িত আছিল।

ম’হক চিকিৎসা বিজ্ঞানৰ জ্ঞান থকা পবিত্ৰ প্ৰাণী বুলিও গণ্য কৰা হৈছিল, আত্মা জগতৰ ভিতৰতো ইহঁতক অতি শক্তিশালী সত্তা হিচাপে গণ্য কৰা হৈছিল। ম’হৰ শৰীৰৰ বিভিন্ন অংগসমূহো বহুতো গুৰুত্বপূৰ্ণ ধৰ্মীয় অনুষ্ঠানত ব্যৱহাৰ কৰা হৈছিল।

## ভয়ানক জীৱ
উত্তৰ আমেৰিকাৰ লোককথাত অবিশ্বাস্য কাহিনীৰ জীৱবোৰক হাস্যৰসৰ সৃষ্টি কৰি কাঠ কটা শিবিৰত বা ইয়াৰ আশে-পাশে বিশেষকৈ গ্ৰেট লেক অঞ্চলত প্ৰান্তৰত বাস কৰে বুলি কোৱা হয়। বৰ্তমান এই শব্দটো একেধৰণৰ কাল্পনিক জন্তুৰ ক্ষেত্ৰতো ব্যৱহাৰ কৰা হয়।

আমেৰিকাৰ লোককথাত বৰ্ণিত ভয়ংকৰ জীৱ বোৰ হৈছে এগ্ৰ'পেলটাৰ, এক্সহেণ্ডল হাউণ্ড, বল-টেইলড কেট, বিগফুট, কেকটাছ কেট, ডাংগাভেনহুটাৰ, গ্লাৱাকাছ, গাম্বেৰু, হাইডবিহাইণ্ড, হোডাগ, জেকেলপ, জাৰ্চি ডেভিল, চাইডহিল গ'গাৰ, স্প্লিণ্টাৰকেট, স্কুংক, টিকটেলাৰ, ৱাম্পাছ কেট, বেল্ড বাজাৰ্ড, গিলিগালু বাৰ্ড, গুফাছ বাৰ্ড, ফোৰ বিয়েৰিং ট্ৰাউট, হুপ স্নেক, জইণ্ট স্নেক, স্নেলিগাষ্টাৰ আৰু স্নো স্নেক ইত্যাদি।

### এগ্ৰ'পেলটাৰ
ডাঠ অৰণ্যৰ গছৰ খোৰোঙত বাস কৰা এই জীৱটোৱে হাবিৰ মাজেৰে পাৰ হৈ যোৱা অসাৱধান ব্যক্তিৰ গালৈ কাঠৰ টুকুৰা আৰু গছৰ ডাল নিক্ষেপ কৰি আক্ৰমণ কৰে।

### এক্সহেণ্ডেল হাউণ্ড
কুকুৰৰ দৰে এই জীৱটোৰ মূৰটোৰ আকৃতি কুঠাৰৰ দৰে আৰু দেহটো কুঠাৰৰ নালটোৰ দৰে, সেয়ে জীৱটোৰ নাম এক্সহেণ্ডেল হাউণ্ড। ই সম্পূৰ্ণৰূপে কুঠাৰৰ নালৰ পৰা গঠিত খাদ্যৰ দ্বাৰা জীৱন নিৰ্বাহ কৰে। খাদ্যৰ সন্ধানত এই নিশাচৰ প্ৰাণীটো শিবিৰে শিবিৰে ঘূৰি ফুৰে। ই ৰঙা ওক গছৰ পৰা তৈয়াৰী কুঠাৰৰ নাল পছন্দ নকৰে।

### বল-টেইলড কেট
দেখিবলৈ পাহাৰীয়া সিংহৰ দৰে মেকুৰীসদৃশ এই জীৱটোৰ দীঘল নেজ ডালত এটা গোলাকৃতিৰ গধুৰ বল সংযুক্ত হৈ থাকে আৰু ইয়াৰ দ্বাৰা ই নিজৰ চিকাৰক আক্ৰমণ কৰে।

### বিগফুট
আমেৰিকান শ্ৰুতিকথাত বৰ্ণনা কৰা বিগফুট হৈছে এক প্ৰকাৰৰ পৌৰাণিক জীৱ। এই জীৱটোক প্ৰায়ে ক’লা, গাঢ় বাদামী বা গাঢ় ৰঙা চুলিৰে আবৃত বৃহৎ, পেশীবহুল আৰু দুটা ভৰি থকা মানুহ বা বান্দৰৰ দৰে জীৱ বুলি বৰ্ণনা কৰা হয়।

## তথ্য সংগ্ৰহ

শ্ৰেণী:আমেৰিকান শ্ৰুতিকথা
নাৰীবাদ আৰু আধুনিক স্থাপত্য

স্থাপত্যৰ সৈতে জড়িত নাৰীবাদী তত্ত্বই আইলিন গ্ৰেৰ দৰে মহিলা স্থপতিবিদৰ পুনৰ আৱিষ্কাৰৰ পথ প্ৰশস্ত কৰিছে। এই মহিলাসকলে এনে এক স্থাপত্যৰ কল্পনা কৰিছিল যিয়ে পৰম্পৰাগত পাৰিবাৰিক জীৱনশৈলীক প্ৰত্যাহ্বান জনাইছিল। তেওঁলোকে নাৰীবাদী তত্ত্ব বা দৃষ্টিভংগী বিবেচনা কৰি স্থাপত্যৰ অনুশীলন কৰিছিল। নাৰীবাদী তত্ত্বৰ জৰিয়তে স্থাপত্যৰ পুনৰ আৱিষ্কাৰ কেৱল মহিলা স্থপতিবিদসকলৰ মাজতে সীমাবদ্ধ নহয়। লে কৰ্বিজিয়েৰ আৰু এডলফ লুছৰ দৰে স্থপতিবিদসকলেও নাৰীবাদী তত্ত্বৰ জৰিয়তে নিজৰ স্থাপত্যৰ পুনৰ পৰীক্ষা কৰাইছিল। 

২০ শতিকাৰ প্ৰথমাৰ্ধত কেইবাগৰাকীও গুৰুত্বপূৰ্ণ মহিলা স্থপতিবিদে পুৰুষৰ সৈতে অংশীদাৰিত্ব কৰিছিল। এইদৰে প্ৰায়ে স্বামী-স্ত্ৰীৰ স্থপতিবিদৰ এটা প্ৰথা গঠিত হৈছিল। এনে অংশীদাৰিত্ব আৰম্ভ হোৱাৰ মূলতে আছিল প্ৰথমাৱস্থাত সফল বিবেচিত হোৱা কিছুমান সফল পুৰুষ স্থপতিবিদৰ সৈতে মহিলা জড়িতকৰণ। ১৯৬০ চনৰ পৰা স্থাপত্যৰ শিক্ষানুষ্ঠানত মহিলাৰ নামভৰ্তি বৃদ্ধি পাইছিল। এইবোৰ শিক্ষানুষ্ঠানতে পুৰুষ আৰু মহিলা ছাত্ৰ-ছাত্ৰীয়ে প্ৰায়ে লগ হৈছিল আৰু পৰৱৰ্তী সময়ত বিয়া হৈছিল। দীঘলীয়া সময় ধৰি একেলগে কাম কৰা আৰু এটা বিষয়ৰ প্ৰতি বিশেষ অনুৰাগ থকা এনে যুটিবোৰক  "ৰোমাঞ্চৰ বাবে নিখুঁত নিদান-পত্ৰ" বুলি বৰ্ণনা কৰা হৈছিল।  এই বিষয়ে কিছু গুৰুত্বপূৰ্ণ আলোচনা এন ফৰচাইথৰ "In Praise of Zaha" ত আলোচনা কৰা হৈছে।

## স্থাপত্য
ডলৰেছ হেডেনৰ গ্ৰন্থ ‘দ্য গ্ৰেণ্ড ডমেষ্টিক ৰিভল্যুচন’ত তেওঁ বৰ্ণনা কৰিছে যে কেনেকৈ এটা "হেৰুৱা নাৰী পৰম্পৰাই" মহিলা আৰু তেওঁলোকৰ পৰিয়ালৰ ঘৰুৱা কাম আৰু গৃহ নিৰ্মাণৰ প্ৰয়োজনীয়তাক পুনৰ সংজ্ঞায়িত কৰিছিল, যাৰ ফলত স্থপতিবিদ আৰু নগৰ পৰিকল্পনাকাৰীসকলে পাৰিবাৰিক জীৱনত ডিজাইনৰ প্ৰভাৱ পুনৰ বিবেচনা কৰিবলৈ বাধ্য হৈছিল।

পৰিয়ালৰ পৰিৱৰ্তিত প্ৰয়োজনীয়তাৰ এই ধাৰণাটো ট্ৰুচ শ্ৰডাৰ, আইলিন গ্ৰে আৰু লে কৰ্বিজিয়েৰৰ ভিলা ষ্টেইন ডি মনজিৰ ঘৰত দেখা যায়। পৰিয়ালৰ "আধুনিক" জীৱনে কেনেকৈ নতুন স্থাপত্যৰ দাবী কৰে তাৰ এক উৎকৃষ্ট উদাহৰণ ৰিটভেল্ড শ্ৰডাৰ হাউচ। 

"শ্ৰ'ডাৰ হাউচ কেৱল কলাত্মক ডিজাইনৰ সৃষ্টিশীল কামেই নাছিল বৰঞ্চ ব্যৱহাৰকাৰীসকলক পাৰিবাৰিক জীৱন, নাৰীৰ অধিকাৰ আৰু ব্যক্তি আৰু ইজনে সিজনৰ দায়িত্বসমূহ পুনৰ সংজ্ঞায়িত কৰিব পৰাকৈ এক নতুন পৰিৱেশ প্ৰদান কৰিছিল।" 

চলন্ত দেৱাল আৰু বিভাজনে চেতনাৰ অনুভূতি আৰু সামগ্ৰিক অনুভৱ দিয়ে যে স্থাপত্যটো এটা বৃহত্তৰ উদ্দেশ্যৰে নিৰ্মাণ কৰা হৈছিল। ট্ৰুছ শ্ৰডাৰ বিংশ শতিকাৰ ডাচ আৰু ইউৰোপীয় নাৰীবাদৰ সৈতে ঘনিষ্ঠ সম্পৰ্ক আছে, যিটো তেওঁৰ ঘৰৰ বাবে তেওঁৰ লক্ষ্যৰ ওপৰত ভিত্তি কৰি গঢ় লৈ উঠিছে। 

আইলিন গ্ৰেৰ এ-১০২৭ হৈছে স্থাপত্যত নাৰীবাদী তত্ত্ব প্ৰয়োগ হোৱাৰ আন এক উদাহৰণ। 

শ্ৰ'ডাৰৰ দৰেই গ্ৰেইও এনে এটা স্থাপত্যৰ ডিজাইন কৰিছিল যিয়ে বাসিন্দা আৰু নতুন পাৰিবাৰিক গোটৰ প্ৰয়োজনীয়তা পূৰণ কৰিব। গ্ৰেয়ে আধুনিক স্থাপত্যৰ আৰ্হিৰ ভিতৰত কাম কৰিছিল। উদাহৰণস্বৰূপে লেকৰ্বিজিয়াৰৰ "নতুন স্থাপত্যৰ ৫টা পইণ্ট"ৰ লগতে অট্টালিকা বা ঘৰৰ সমস্যাসমূহক অভিজ্ঞতা হিচাপে তেওঁ সমাধান কৰিছিল।

এন ১০২৭ আৰু দ্য শ্ৰডাৰ হাউছৰ দৰেই ভিলা ষ্টেইন ডি মনজিকো নাৰীবাদী তত্ত্বৰ জৰিয়তে পুনৰ আৱিষ্কাৰ কৰা হৈছিল। এই ঘৰটো লিংগ সম্পৰ্কৰ আলোচনাৰ ধৰণ আৰু পুৰুষ-মহিলাৰ সম্পৰ্কৰ বিষয়ে নতুন ধৰণে আলোচনা কৰা পদ্ধতিৰ বাবেও সুপৰিচিত।

নাৰীবাদী তত্ত্বত এই ঘৰটো বিশেষ গুৰুত্বপূৰ্ণ কিয়নো ই সাধাৰণ ঘৰুৱা গোট আৰু লিংগ সম্পৰ্কক প্ৰশ্ন কৰিছিল। বিবাহিত দম্পতী আৰু সন্তানৰ সৈতে এগৰাকী মহিলাকে ধৰি এই ঘৰুৱা গোটটোৱে ঘৰুৱা স্থানক লৈ প্ৰশ্ন উত্থাপন কৰে। 
## তথ্যসূত্ৰ

শ্ৰেণী:নাৰীবাদ আৰু কলা
শ্ৰেণী:স্থাপত্য তত্ত্ব
মুভিং ৰ’ব ৱ’মেন

**মুভিং ৰ’ব ৱ’মেন** (ছিউক্স নাম: Tȟašína Máni), যাক ***মেৰী ক্ৰ'লাৰ***, ***হাৰ ঈগল ৰ’ব***, ***শ্বি ৱাকছ উইথ হাৰ শ্ব'ল***, ***ৱাকিং ব্লেংকেট ৱ’মেন***, ***মুভছ ৰ’ব ৱ’মেন***, ***ৱাকছ উইথ হাৰ ৰ’ব এণ্ড তাশ্বেনামনি*** আদি নামেৰেও জনা যায়; তেওঁ আছিল *লিটিল বিগ হৰ্ণ* যুদ্ধৰ সময়ত জেনেৰেল জৰ্জ কাষ্টাৰৰ বিৰুদ্ধে যুঁজি ভাতৃ ৱান হকৰ হত্যাৰ প্ৰতিশোধ লোৱা এগৰাকী হাংকপাপা ছিউক্স মহিলা।
## প্ৰাৰম্ভিক জীৱন
মুভিং ৰ’ব ৱ’মেনৰ জন্ম হৈছিল বৰ্তমান গ্ৰেণ্ড ৰিভাৰ অঞ্চলৰ, দক্ষিণ ডাকোটাৰ ওচৰত। তেওঁৰ দেউতাকৰ নাম আছিল ক্ৰ’ৱলাৰ; তেওঁক ছিওহান নামেৰেও জনা গৈছিল আৰু তেওঁ হাংকপাপা বেণ্ডৰ মুৰব্বী আছিল আৰু নিজে যুদ্ধও কৰিছিল। তেওঁৰ মাকৰ নাম আছিল ছানফ্লাৱাৰ ফেচ। ১৭ বছৰ বয়সত মুভিং ৰ’ব ৱ’মেনে ক'ৰ'ছৰ বিৰুদ্ধে যুদ্ধ কৰিবলৈ যুঁজাৰু দলৰ সৈতে মণ্টানালৈ যায়। তেওঁৰ প্ৰায় ২২ বছৰ বয়সত তেওঁ আৰু পৰিয়াল ইংৰাজীত লিটিল বিগ হৰ্ণ নামেৰে জনাজাত *পেজি স্লা ৱাকাপা*লৈ গুচি যায়।
## লিটল বিগ হৰ্ণ যুদ্ধ
মুভিং ৰ’ব ৱ’মেনৰ ২৩ বছৰ বয়সত তেওঁ পিতৃ-মাতৃৰ পৰা শুনা পাইছিল যে তেওঁৰ ভায়েকক পেহিন হান্সকা (লাকোটা নাম: কাষ্টাৰ) আৰু তেওঁৰ সৈন্যই হত্যা কৰিছিল। ইয়াৰ কিছু সময়ৰ পিছতে ঘোঁৰাত উঠি গ্ৰীজী গ্ৰাছ নদীৰ ওচৰৰ বৃহৎ লাকোটা গাঁওখনত সৈন্যৰ এটা দলে আক্ৰমণ চলায় আৰু নিজৰ বন্দুকেৰে গুলিয়াবলৈ আৰম্ভ কৰে। পিছলৈ যুদ্ধত ফাষ্ট ঈগল নামৰ এজন অগলালা লাকোটা যোদ্ধাই দাবী কৰে যে, তেওঁ কাষ্টাৰৰ বাহুত ধৰিছিল আৰু মুভিং ৰ’ব ৱ’মেনে তেওঁৰ পিঠিত ছুৰীৰে আঘাত কৰিছিল। কিন্তু আন কেইবাজনো যোদ্ধাই কাষ্টাৰক হত্যা কৰা বুলি দাবী কৰিছিল আৰু মুভিং ৰ’ব ৱ’মেনে প্ৰকৃততে তেওঁক হত্যা কৰিছিল নে নাই সেয়া অনিশ্চিত। কাষ্টাৰক ছুৰীৰে আঘাত কৰা বুলি কোনো তথ্য প্ৰকাশিত মৰণোত্তৰ পৰীক্ষাৰ বিৱৰণীত নাই আৰু তেওঁৰ মৃতদেহ উদ্ধাৰ কৰা বিষয়াসকলে তেওঁক বন্দুকৰ গুলীত মৃত্যু হোৱা বুলি বৰ্ণনা কৰিছে। 

তেওঁ লগতে কাষ্টাৰৰ দুজন লোকক হত্যা কৰি ভায়েকৰ মৃত্যুৰ প্ৰতিশোধ লয়, এজনক কটাৰীৰে আঘাত কৰি আৰু আনজনক ৰিভলভাৰেৰে। পিছৰজন আছিল সেনাৰ দোভাষী ইছাইয়া ডৰ্মান।
## পিছৰ বছৰবোৰত
লিটল বিগহৰ্ণৰ যুদ্ধৰ পিছত তেওঁ নিজৰ লোকসকলৰ সৈতে কানাডালৈ গুচি যায় আৰু ১৮৮১ চনলৈকে তাতেই থাকে। তাৰ পিছত তেওঁ ষ্টেণ্ডিং ৰকৰ কেনেল অঞ্চললৈ যায়। ষ্টেণ্ডিং ৰক সমগোত্ৰীয় তথ্য জৰীপৰ দ্বাৰা লক্ষ্য কৰা হৈছে যে, ১৯২৩ চনত ৭০ বছৰ বয়সত মুভিং ৰ’ব ৱ’মেনে দক্ষিণ ডাকোটাৰ বুলহেডৰ পশ্চিমে গ্ৰেণ্ড নদীৰ সংযুক্ত ভঁৰালেৰে সৈতে এটা কোঠাৰ লগ হাউচত অকলে বাস কৰিছিল। সমীক্ষাটোত এইটোও উল্লেখ কৰা হৈছে যে তেওঁৰ ১৮টা ঘোঁৰা আৰু ২৩টা গৰু আছিল।
## সাক্ষাৎকাৰ
ফ্ৰেংক বি জাহানে উত্তৰ ডাকোটাৰ ফ'ৰ্ট য়েটছত কৰা মুভিং ৰ’ব ৱ’মেনৰ সৈতে হোৱা এক সাক্ষাৎকাৰ ৰিচাৰ্ড জি হাৰ্ডৰ্ফৰ গ্ৰন্থ লা*কোটা ৰিকলেকচনছ অৱ দ্য কাষ্টাৰ ফাইট, নিউ ছ'ৰ্চছ অৱ ইণ্ডিয়ান-মিলিটাৰী হিষ্ট্ৰী*ত প্ৰকাশ পাইছে। সাক্ষাৎকাৰটোত তেওঁ *লিটল বিগ হৰ্ণ*ত ভাতৃৰ মৃত্যুৰ কথা নিজৰ আৱেগেৰে বৰ্ণনা কৰিছে:
## দৃশ্য উপস্থাপন
পিছৰ জীৱনত মুভিং ৰ’ব ৱ’মেনৰ ফটো তুলিছিল এফ.বি. ফিস্কে; ফিস্কেৰ ফটোখন স্মিথছ'নিয়ান ইনষ্টিটিউচনৰ নেচনেল এন্থ্ৰ'প'লজিকেল আৰ্কাইভত ৰখা হৈছে। 

আমেৰিকান শিল্পী থম ৰছে এই যুদ্ধৰ ২০০ টুকুৰাৰ ইনষ্টলেচন তৈয়াৰ কৰিছে, য'ত মুভিং ৰ’ব ৱ’মেনৰ এখন ছবিও আছে।

## তথ্য সূত্ৰ

শ্ৰেণী:আমেৰিকা যুক্তৰাষ্ট্ৰৰ ব্যক্তি
ৰাণী মংগম্মল

**ৰাণী মংগম্মল** () মাদুৰাই নায়ক ৰাজ্যৰ, বৰ্তমান ভাৰতৰ মাদুৰাই চহৰত, ১৬৮৯ চনৰ পৰা ১৭০৪ চনৰ ভিতৰত, তেওঁৰ নাতি বিজয়া ৰঙ্গা চোক্কানাথ নাবালক হৈ থকা সময়ত সেই ৰাজ্যৰ এগৰাকী ৰজ্যৰ তত্ত্বাৱধায়ক ৰাণী আছিল। তেওঁ এগৰাকী জনপ্ৰিয় প্ৰশাসক আছিল আৰু এতিয়াও তেওঁক পথ আৰু এভিনিউ নিৰ্মাতা হিচাপে বহুলভাৱে স্মৰণ কৰা হয় আৰু তেওঁ নিৰ্মাণ কৰা মন্দিৰ, টেংক আৰু অতিথিশালা আদি বহু ৰাজহুৱা কাম বৰ্তমান সময়তো ব্যৱহৃত হৈ আছে। কূটনৈতিক আৰু ৰাজনৈতিক দক্ষতা আৰু সফল সামৰিক অভিযানৰ বাবেও তেওঁ পৰিচিত আছিল। তেওঁৰ সময়ত মাদুৰাই ৰাজ্যৰ ৰাজধানী আছিল তিৰুচি। 
## জীৱনী
ৰাণী মংগম্মল আছিল টুপাকুলা লিংগমা নায়কৰ কন্যা আৰু মাদুৰাইৰ শাসক চোক্কানাথ নায়কৰ এজন সেনাপতি(১৬৫৯–১৬৮২)ৰ পত্নী আছিল। চোক্কানাথ নায়কক বিয়া কৰাই ৰঙ্গাকৃষ্ণ মুথু বিৰাপ্পা নায়ক(১৬৮২—১৬৮৯) নামে এটি পুত্ৰ সন্তানৰ তেওঁ মাতৃ হয়। ১৬৮২ চনত তেওঁৰ স্বামীৰ মৃত্যুত তেওঁৰ পিছত তেওঁৰ পুত্ৰ ৰঙ্গাকৃষ্ণ মুথু বিৰাপ্পা নায়ক ৰাজপাটত বহে। ১৬৮৯ চনত পুত্ৰৰ মৃত্যুৰ লগে লগে পুত্ৰৰ বিধৱা গৰ্ভৱতী হয়। ১৬৮৯ চনত তেওঁৰ পুত্ৰৰ পিছত নাতি ৰাজপাটত বহে। বোৱাৰীয়েকে প্ৰচলিত প্ৰথা মতে নিজকে সতী দাহ কৰে আৰু নাতি বিজয়া ৰঙ্গা চোক্কানাথ নাবালক অৱস্থাতে মংগম্মলৰ ৰাজপাটৰ প্ৰতিনিধি হয়। 

### ৰাজপ্ৰতিনিধিৰ পদ
মংগম্মলৰ ৰাজ-প্ৰতিনিধি হৈ থকা সময়ত ৰাজ্যৰ বহুতো জলসিঞ্চনৰ নলা মেৰামতি কৰা হয়, নতুন পথ নিৰ্মাণ কৰা হয়, পথৰ কাষে কাষে গছ ৰোপণ কৰা হয় আৰু টুমকুমত এটা মন্দিৰ আৰু তেওঁৰ "বসন্ত প্ৰাসাদ"কে ধৰি কেইবাটাও পৌৰসভাৰ ভৱনৰ নিৰ্মাণ মংগম্মলৰ নিৰ্দেশতে সম্পূৰ্ণ কৰা হয়।  "বসন্ত প্ৰাসাদ"ত এতিয়া মাদুৰাইৰ গান্ধী স্মৃতি সংগ্ৰহালয় আছে। কেপ কোমোৰিনৰ পৰা অহা এই ঘাইপথটো প্ৰথমে মংগমলৰ সময়ত নিৰ্মাণ কৰা হৈছিল আৰু ই এতিয়া *ৰাণী মংগম্মল ছালাই* নামেৰে জনাজাত হৈ আছে।.

জিঞ্জী বা জিংগী ঘেৰাও কৰাৰ সময়ত তেওঁ মোগল সেনাবাহিনীক সহায় কৰাৰ ক্ষেত্ৰত গুৰুত্বপূৰ্ণ ভূমিকা পালন কৰিছিল। ৰাণী মংগম্মলে উপলব্ধি কৰিছিল যে, বিদ্ৰোহী ৰাজাৰামে জিঞ্জিৰ ভিতৰতে নিজকে শিপাই লৈছে আৰু মোগল সেনাই আঁতৰি আহিলে থাঞ্জাভুৰ আৰু মাদুৰাই আক্ৰমণ কৰিবলৈ তেওঁ কুণ্ঠাবোধ নকৰিব।

মংগম্মলে অতি সোনকালেই ঔৰংজেৱক নিজৰ ত্ৰাণকৰ্তা বুলি চিনি পালে আৰু সেনাপতি জুলফিকাৰ খানক জিঞ্জি দুৰ্গ আক্ৰমণ কৰাত সহায় কৰিবলৈ ধৰিলে। ৮ বছৰৰ পাছত যেতিয়া জুলফিকাৰ খান আৰু মংগম্মল দুয়োজনে দুৰ্গটো দখল কৰিছিল, তেতিয়া মোগলৰ নিয়ন্ত্ৰণত গড়টোৰ ওপৰত ৰাণী মংগম্মল আৰু তেওঁৰ পৰিয়ালৰ নিয়ন্ত্ৰণ ৰক্ষিত হৈছিল।

১৭০৪ চনত যেতিয়া তেওঁৰ নাতি বিজয়ৰংগ চোক্কানাথ নায়কৰ ৰাজপাটত বহাৰ বাবে উপযুক্ত বয়স হ’ল, তেতিয়া তেওঁ আৰু তেওঁৰ প্ৰধানমন্ত্ৰী আচায়’ই ইতিমধ্যে ভোগ কৰি থকা ক্ষমতা ত্যাগ কৰিবলৈ অস্বীকাৰ কৰে। তেতিয়া সেনাধ্যক্ষই তেওঁলোকক বন্দী কৰে আৰু তেওঁলোকক ফাঁচী দিয়ে।

ৰাণী মংগম্মলে প্ৰথমে তামিল *অনি* মাহত মীনাক্ষী মন্দিৰত *উঞ্জল উৎসৱ* পালন কৰিছিল। উদযাপনৰ সময়ত ৰাজপৰিয়ালৰ সকলো লোক মন্দিৰলৈ গৈ মীনাক্ষী আম্মানক শ্ৰদ্ধাঞ্জলি জ্ঞাপন কৰিছিল। বৰ্তমান আমি উঞ্জল মণ্ডমত তেওঁ সেই সময়ৰ ৰাণীৰ প্ৰতিকৃতি দেখিবলৈ পাওঁ।
## চিত্ৰশালা

File:Mangammal.jpg| বিবাহ অনুষ্ঠানত ৰাণী 
File:Queen Mangammal Palace Madurai.jpg|ৰাণীৰ গ্ৰীষ্মকালীন প্ৰাসাদ
File:Queen Mangammal Palace Inside View.jpg|ৰাণীৰ গ্ৰীষ্মকালীন প্ৰাসাদ
File:Queen Mangammal.jpg|মংগম্মলৰ ভাস্কৰ্য প্ৰতিমূৰ্তি


## বাহ্যিক সংযোগ

* 
* Madurai
* Meenakshi Temple
* Madurai.com - Rani Mangammal 
* The Hindu: Rani Mangammal Durbar Hall Palace at Trichy}}
* Tamukkam Palace at Madurai, Now Gandhi Memorial Museum

## তথ্য সূত্ৰ

শ্ৰেণী:ভাৰতীয় নাৰী
লোককথাভিত্তিক হৰৰ

**লোককথাভিত্তিক হৰৰ** () হৈছে হৰৰ ছবি আৰু হৰৰ কল্পকাহিনীৰ এক উপশৈলী যিয়ে লোককথাৰ উপাদানসমূহ ব্যৱহাৰ কৰি আতংকৰ সৃষ্টি কৰে। ইয়াৰ সাধাৰণ উপাদানসমূহৰ ভিতৰত আছে গ্ৰাম্য পৰিৱেশ, বিচ্ছিন্নতা আৰু অন্ধবিশ্বাস, লোকধৰ্ম, পৌত্তলিকতা, বলিদান আৰু প্ৰকৃতিৰ অন্ধকাৰ দিশসমূহ। ইয়াৰ সৈতে অতিপ্ৰাকৃতিক হৰৰ ছবিৰ সম্পৰ্ক আছে যদিও লোককথাভিত্তিক হৰৰ ছবিয়ে সাধাৰণতে অতিপ্ৰাকৃতিকতকৈ মানুহৰ বিশ্বাস আৰু কাৰ্য্যৰ ওপৰত গুৰুত্ব আৰোপ কৰে আৰু প্ৰায়ে এইবোৰৰ বিৰোধ কৰা সহজ-সৰল লোকক জড়িত কৰে। ব্ৰিটিছ ছবি *ব্লাড অন চেটান্স ক্ল* (১৯৭১),*দ্য উইকাৰ মেন* (১৯৭৩),*উইচফাইণ্ডাৰ জেনেৰেল* (১৯৬৮)  আদি ছবিক এইটো ধাৰাৰ পথ-প্ৰদৰ্শক হিচাপে গণ্য কৰা হয়৷ ২০১৯ চনৰ মিডছমাৰ ছবিখনে লোকহৰৰ প্ৰতি পুনৰ আগ্ৰহ জগাই তুলিছিল।দক্ষিণ-পূব এছিয়াৰ চিনেমাতো সাধাৰণতে লোকহৰৰৰ উপাদান দেখা যায়। ২০২৪ চনত মুক্তি লাভ কৰা ভাৰতৰ মালায়ালম ভাষাৰ ছবি *[[ব্ৰময়ুগম]]* (২০২৪) হৈছে আন এখন লোককথাভিত্তিক হৰৰ৷

## পৃষ্ঠভূমি

### সাহিত্য
ই বি টাইলাৰ আৰু জেমছ ফ্ৰেজাৰৰ সাংস্কৃতিক বিৱৰ্তনবাদ আৰু মাৰ্গাৰেট মাৰেৰ ডাইনী-কাল্ট অনুমানে ধাৰাবাহিক লেখকক প্ৰভাৱিত কৰিছিল, যিসকলে তেওঁলোকৰ কল্পকাহিনীত পৌত্তলিক অস্তিত্বৰ ধাৰণা প্ৰৱৰ্তন কৰিছিল। হেলেব’ৰ আলোচনীত মাৰিয়া জে পেৰেজ কুৱেৰভ’ই গ্ৰাণ্ট এলেনৰ পেলিংহাৰ্ষ্ট বেৰ’ (১৮৯২), জন বুচানৰ উইচ উড (১৯২৭), এলিন’ৰ স্কটৰ ৰেণ্ডেলৰ ৰাউণ্ড (১৯২৯)ক লোকভয়ানক কল্পকাহিনীৰ প্ৰাৰম্ভিক উদাহৰণ হিচাপে উল্লেখ কৰিছে। কুয়েৰভোৱে যুক্তি আগবঢ়ায় যে পৌত্তলিক জীয়াই থকাৰ তত্ত্বৰ জনপ্ৰিয়তাৰ পিছত অদ্ভুত কল্পকাহিনী আৰু অতিপ্ৰাকৃতিক কল্পকাহিনীই গ্ৰাম্য অঞ্চলসমূহক "কেৱল কিছুমান বিশেষ অনুষ্ঠানৰ দ্বাৰাহে সন্তুষ্ট কৰিব পৰা অযুক্তিকৰ শক্তিৰ ক্ষেত্ৰ" হিচাপে উপস্থাপন কৰিছিল, য'ত প্ৰায়ে পশু বা মানৱ বলিদান জড়িত হৈ থাকে।

### শব্দটোৰ উৎপত্তি
thumb|অক্সফৰ্ডশ্বাৰৰ বিক্স বটমৰ ধ্বংসপ্ৰাপ্ত চেণ্ট জেমছ চাৰ্চটো আছিল দ্য ব্লাড অন চেটানছ ক্ল’ৰ দৃশ্যৰ পৰিৱেশ।
এই শব্দটোৰ আটাইতকৈ প্ৰাচীন ব্যৱহাৰ আছিল জন ফাউলছৰ ১৯৬৬ চনৰ উপন্যাস দ্য মেগাছত য’ত এজন আফ্ৰিকান ব্যক্তিত্বক লোক-ভয়ানক বুলি বৰ্ণনা কৰা হৈছে। ই আছিল ক'লা ৰঙৰ টুকুৰাৰ কুঁহিয়াৰৰ পুতলা বাণ্ডিল যিটো মাটিত তললৈ ওলমি আছিল আৰু ধাৰাবাহিকভাৱে স্কাৰ্ট কৰা ফ্লাউন্সত ওলমি আছিল।

১৯৭০ চনত *কাইন উইকলি* ৰ ছবি আলোচনীত পৰ্যালোচক ৰড কুপাৰে *দ্য ডেভিলছ টাচ*ৰ চিত্ৰগ্ৰহণৰ বৰ্ণনা কৰি *লোকহৰৰ* শব্দটো ব্যৱহাৰ কৰিছিল৷ যিখন ছবিক পিছলৈ *দ্য ব্লাড অন চেটানছ ক্ল*' নামেৰে নামাকৰণ কৰা হয়। *দ্য ব্লাড অন চেটানছ ক্ল’*ৰ পৰিচালক পিয়ৰ্ছ হেগাৰ্ডে ২০০৪ চনত ফেংগোৰিয়া আলোচনীৰ বাবে দিয়া এটা পুৰ্বদৃষ্টিসম্পন্ন সাক্ষাৎকাৰত নিজৰ ছবিখনৰ বৰ্ণনাৰ বাবে এই বাক্যাংশটো গ্ৰহণ কৰিছিল।

পিছলৈ লেখক তথা অভিনেতা মাৰ্ক গেটিছে ২০১০ চনত বিবিচিৰ তথ্যচিত্ৰ ধাৰাবাহিক *এ হিষ্ট্ৰী অৱ হ'ৰ'ৰ* (খণ্ড: ২, "হোম কাউণ্টিজ হ'ৰ")ত এই শব্দটো জনপ্ৰিয় কৰি তুলিছিল য'ত তেওঁ ব্ৰিটিছ নিৰ্মিত তিনিখন ছবিৰ উদ্ধৃতি দিছিল— *দ্য ব্লাড অন চেটানছ ক্ল*' (পিয়াৰ্ছ হেগাৰ্ড, ১৯৬৪) ১৯৭১), *উইচফাইণ্ডাৰ জেনেৰেল* (মাইকেল ৰিভছ, ১৯৬৮), আৰু *দ্য উইকাৰ মেন* (ৰবিন হাৰ্ডি, ১৯৭৩)

## তথ্যসূত্ৰ

শ্ৰেণী:লোককথা
খিচিৰি

**খিচিড়ি** বা **খিচিৰি** হৈছে দক্ষিণ এছিয়াৰ খাদ্যত চাউল আৰু মচুৰ দাইলৰ দ্বাৰা তৈয়াৰী এবিধ খাদ্য আৰু ইয়াৰ অসংখ্য সংস্কৰণ আছে। এই সংস্কৰণসমূহৰ ভিতৰত বাজৰা আৰু মগু দাইলৰ খিচিৰি অন্তৰ্ভুক্ত। ভাৰতীয় সংস্কৃতিত, কেইবাটাও অঞ্চলত বিশেষকৈ উত্তৰ অঞ্চলত ইয়াক কেঁচুৱাই খোৱা প্ৰথম কঠিন খাদ্যৰ ভিতৰত অন্যতম বুলি গণ্য কৰা হয়।

## ব্যুৎপত্তি আৰু বানান
খিচিড়ি শব্দটো সংস্কৃত खिच्चा-ৰ পৰা উৎপত্তি হৈছে। ইয়াৰ অৰ্থ হ'ল এব্বিধ চাউল আৰু মাহজাতীয় শস্যৰ খাদ্য।

## ইতিহাস
গ্ৰীক ৰজা চেলিউকাছে ভাৰত (খ্ৰীষ্টপূৰ্ব ৩০৫-৩০৩) অভিযানৰ সময়ত, দাইলযুক্ত চাউল ভাৰতীয় উপমহাদেশৰ মানুহৰ মাজত অতি জনপ্ৰিয় বুলি উল্লেখ কৰিছিল। গ্ৰীক দাৰ্শনিক, ভূগোলবিদ আৰু ইতিহাসবিদ ষ্ট্ৰেবোৱে এইটোও লক্ষ্য কৰিছে যে ভাৰ তীয় খাদ্য মূলতঃ চাউলৰ মণ্ড আৰু চাউলৰ পৰা তৈয়াৰী পানীয়ৰে গঠিত আছিল, যাক বৰ্তমান আৰাক বুলি কোৱা হয়। মৰক্কোৰ ভ্ৰমণকাৰী ইবন বাট্টুতাই ১৩৫০ চনৰ আশে-পাশে তেওঁ ভাৰতত থকাৰ সময়ছোৱাত খিচিৰিক চাউল আৰু মগু দাইলেৰে তৈয়াৰী খাদ্য হিচাপে উল্লেখ কৰিছে। খিচিৰিৰ বৰ্ণনা পঞ্চদশ শতিকাত ভাৰত উপমহাদেশলৈ অহা ৰাছিয়ান অভিযাত্ৰী আফনাছি নিকিটিনৰ লেখাত পোৱা যায়। ই মোগলসকলৰ মাজত বিশেষকৈ জাহাংগীৰৰ অতি প্ৰিয় আছিল। মোগল সম্ৰাট আকবৰৰ ৱজিয়াৰ আবু'ল ফজলে লিখা ১৬ শতিকাৰ আইন-ই-আকবাৰী নামৰ নথিখনত খিচিৰিৰ ৰেচিপিৰ কথা উল্লেখ কৰা হৈছে, য'ত সাতটা সংস্কৰণ দিয়া হৈছে। আকবৰ আৰু তেওঁৰ দৰবাৰৰ উপদেষ্টা বীৰবলক লৈ খিচিড়িৰ এক আখ্যানমূলক কাহিনী আছে।

ইংৰাজ-ভাৰতীয় খাদ্য *কেডগেৰী* খিচিৰিৰ পৰা উৎপন্ন বুলি ভবা হয়।

## আঞ্চলিক ভিন্নতা
খিচিৰি সমগ্ৰ ভাৰতীয় উপমহাদেশ অৰ্থাৎ বাংলাদেশ, পাকিস্তান, নেপাল আৰু শ্ৰীলংকাৰ অতি জনপ্ৰিয় খাদ্য। পঞ্জাৱ, হাৰিয়ানা, ৰাজস্থান, কৰ্ণাটক, তেলেংগানা, মধ্যপ্ৰদেশ, গুজৰাট, তামিলনাডু, অন্ধ্ৰ প্ৰদেশ, পশ্চিম বংগ, অসম, বিহাৰ, ঝাৰখণ্ড, উত্তৰ প্ৰদেশ, ওড়িশা, মহাৰাষ্ট্ৰ আদি ৰাজ্যতো এই খাদ্য ব্যাপকভাৱে প্ৰস্তুত কৰা হয়। ফুলকবি, আলু, সেউজীয়া মটৰ আদি পাচলি সাধাৰণতে ইয়াত যোগ কৰা হয়। 

মূলতঃ উত্তৰ/উত্তৰ-পশ্চিমৰ পৰা অহা হিন্দুসকলে উপবাসৰ সময়ত শস্য খোৱাৰ পৰা বিৰত থাকে, তেওঁলোকে চাগুৰ পৰা তৈয়াৰী চাবুদানা খিচিৰি খায়। 
ভাৰতৰ দক্ষিণ অংশত অৱশ্যে খিচিৰি শব্দটো ইমান জনপ্ৰিয় নহয়। তামিলনাডু আৰু অন্ধ্ৰ অঞ্চলৰ মানুহে পংগল, আৰু কানাড়িগাসকলে হুগ্গি প্ৰস্তুত কৰে যিটো হৈছে মগু দাইল খিচিৰি আৰু *বিছি বেলে ভাত*। 

খিচিৰি আছিল এংলো-ইণ্ডিয়ান কেডগেৰীৰ প্ৰেৰণা। হাৰিয়ানাৰ বিশেষকৈ গ্ৰাম্য অঞ্চলত খিচিৰি জনপ্ৰিয় পৰম্পৰাগত খাদ্য। হাৰিয়ানৱী খিচিড়ি পাৰ্ল বাজৰা আৰু মগু দালিৰ পৰা উড়ালত গুড়ি কৰি তৈয়াৰ কৰা হয়, আৰু প্ৰায়ে গৰম ঘিঁউ বা লাচী, আনকি দৈৰ সৈতে মিহলাই খোৱা হয়। কেতিয়াবা বাজৰা আৰু মগু দাইলৰ লগতো জোৱাৰ মিহলাই দিয়া হয়ত।

তেলেংগানা, মাৰাথৱাড়া আৰু কল্যাণা-কৰ্ণাটক অঞ্চলৰ পূৰ্বৰ হায়দৰাবাদ ৰাজ্যৰ হায়দৰাবাদী মুছলমান সম্প্ৰদায়ে খিচিডিক পুৱাৰ সাধাৰণ খাদ্য হিচাপে তৈয়াৰ কৰে আৰু হায়দৰাবাদী খাদ্যৰ ই এক গুৰুত্বপূৰ্ণ অংশ। এই খাদ্যক খিচিৰি, খীমা বা খট্টা বুলি কোৱা হয়।

আমিষ খাদ্য হালীমৰ সৈতে মিল থকাৰ বিপৰীতে খিচৰা হৈছে চাউল আৰু দালি বা মচুৰ দাইলৰ সৈতে নিৰামিষ খাদ্য, য'ত কোনো মছলা নাথাকে।

## চিত্ৰ ভঁ‌ৰাল
 class="center" caption="">
File:Khichuri, a bangali dish.jpg|'বাংলাদেশী শৈলীৰ * খিচুৰি*
File:Korai Khichuri.jpg|সাধাৰণ খিচিৰি
File:Coconut Khichdi.jpg|নাৰিকল খিচিৰি



## তথ্য সংগ্ৰহ
বাবা য়াগা

**বাবা য়াগা** হৈছে স্লাভিক লোককথাৰ এটা ৰহস্যময় বা অস্পষ্ট চৰিত্ৰ বা একে নামৰ তিনি ভগ্নীৰ ভিতৰত এগৰাকী যাৰ দুটা বিপৰীত ভূমিকা আছে। কিছুমান চিত্ৰত তেওঁক এগৰাকী বিকৃত বা হিংস্ৰ চেহেৰাৰ বুঢ়ী বুলি বৰ্ণনা কৰা হৈছে যিয়ে শিশুক ভাজি খায়, আনহাতে আন কিছুমানত তেওঁক এগৰাকী ধুনীয়া বুঢ়ী, যিয়ে নায়কক সহায় কৰে। তেওঁক প্ৰায়ে বন্যপ্ৰাণীৰ লগত জড়িত কৰা হয়। তেওঁৰ স্বকীয় বৈশিষ্ট্য হ’ল খুন্দনাত বা উৰালত ঘূৰ্ণি বতাহৰ দৰে উৰি ফুৰা,  আৰু হাবিৰ গভীৰতাত কুকুৰাৰ  ভৰিৰ ওপৰত থিয় হৈ থকা জুপুৰি এটাত বাস কৰা।
## ব্যুৎপত্তি
বাবা য়াগাৰ নামৰ ভিন্নতা বহুতো স্লাভিক ভাষাত পোৱা যায়। প্ৰথম উপাদানটো হৈছে এটা বাবল শব্দ যিয়ে আধুনিক ইউক্ৰেইনিয়ান আৰু পোলিছ ভাষাত ক্ৰমে বাবুছা( 'আইতা') বা বাবুচিয়া,আধুনিক ৰাছিয়ানত  বাবুছ্কা আৰু বেবছিয়া বা বাবুনিয়া('আইতা')। ছাৰ্বিয়ান, ক্ৰ’ৱেচিয়ান, বছনিয়ান আৰু বুলগেৰিয়ান ভাষাত বাবাৰ অৰ্থ হৈছে ‘আইতা’ বা ‘বুঢ়ী’। সমসাময়িক পোলেণ্ড আৰু ৰাছিয়ান ভাষাত বাবা হৈছে ‘মহিলা’ৰ অপমানজনক প্ৰতিশব্দ, বিশেষকৈ যিগৰাকী পুৰণি, লেতেৰা বা মূৰ্খ। স্লাভিক ভাষাৰ অন্যান্য শব্দৰ দৰেই বাবাক অন্য ধৰণে ব্যৱহাৰ কৰিব পাৰি; ইয়াক বিভিন্ন প্ৰাণী, প্ৰাকৃতিক পৰিঘটনা, আৰু বস্তু, যেনে ভেঁকুৰৰ প্ৰকাৰ,নাচপতিৰ কেকৰ ক্ষেত্ৰত প্ৰয়োগ কৰিব পাৰি। ইউক্ৰেইনৰ পোলেচিয়া অঞ্চলত বেবি শব্দৰ বহুবচনটো  শৰৎকালীন অন্ত্যেষ্টিক্ৰিয়াৰ ভোজকো বুজাব পাৰে। 

য়াগ ব্যুৎপত্তিগতভাৱে অধিক সমস্যাপূৰ্ণ আৰু ইয়াৰ অৰ্থৰ বিষয়ে পণ্ডিতসকলৰ মাজত কোনো স্পষ্ট ঐকমত্য নাই। ১৯ শতিকাত আলেকজেণ্ডাৰ আফানাছিয়েভে আদি-স্লাভিক 'ওজ' আৰু সংস্কৃত আহী (‘সৰ্প’)ৰ ব্যুৎপত্তিৰ প্ৰস্তাৱ আগবঢ়ায়। এই ব্যুৎপত্তি ২০ শতিকাৰ পণ্ডিতসকলে অন্বেষণ কৰিছে। এই সম্পৰ্কীয় শব্দসমূহ ছাৰ্বিয়ান আৰু ক্ৰ'ৱেচিয়ান জেজা ('ভয়ানক', 'শ্বাডাৰ', 'শীতল'), স্লোভেন জেজা ('ক্ৰোধ'), পুৰণি চেক জেজ ('ডাইনী', 'কিংবদন্তি দুষ্ট মহিলা সত্তা'), আধুনিক চেক জেজিংকা ( 'দুষ্ট কাঠৰ অপেশ্বৰী', 'ড্ৰাইড'), আৰু পোলিছ জেডজা ('ডাইনী', 'দুষ্ট মহিলা', 'ক্ৰোধ')। পুৰণি গীৰ্জাৰ স্লাভনিক ভাষাত এই শব্দটো জেজা বা য়েজা (‘ৰোগ’) হিচাপে দেখা যায়। অন্যান্য ভাৰত-ইউৰোপীয় ভাষাত ইয়াগা উপাদানটো লিথুৱেনিয়ান য়েংগটি ('অব্যৱহাৰ কৰা বা অবিৰতভাৱে', 'তুচ্ছজ্ঞান কৰা', 'শোষণ কৰা'), পুৰণি ইংৰাজী ইংকা ('সন্দেহ', 'চিন্তা", 'বিষ'ৰ সৈতে জড়িত কৰা হৈছে। ), আৰু পুৰণি নৰ্ছ এক্কি ('বিষ', 'চিন্তা')।
## প্ৰমাণীকৰণসমূহ

বাবা য়াগাৰ প্ৰথম স্পষ্ট উল্লেখ ১৭৫৫ চনত মিখাইল ভি লোমোনোছভৰ ৰাছিয়ান ব্যাকৰণ ৰু[ru] ত পোৱা যায়। লোমোন’ছভৰ ব্যাকৰণ গ্ৰন্থখনত বাবা য়াগাৰ বিষয়ে আন আন ব্যক্তিসকলৰ মাজত দুবাৰ উল্লেখ কৰা হৈছে যিবোৰ মূলতঃ স্লাভিক পৰম্পৰাৰ। দুয়োটা উল্লেখৰ ভিতৰত দ্বিতীয়টো উল্লেখ ৰোমান পৌৰাণিক কাহিনীত তেওঁলোকৰ অনুমানিক সমতুল্যতাৰ কাষৰ স্লাভিক দেৱতা আৰু সত্তাৰ তালিকাৰ ভিতৰত পোৱা যায় (উদাহৰণস্বৰূপে স্লাভিক দেৱতা পেৰুনক ৰোমান দেৱতা বৃহস্পতিৰ সৈতে সমান কৰা যেন লাগে)। বাবা য়াগা অৱশ্যে তৃতীয় খণ্ডত কোনো সমতুল্যতা নোহোৱাকৈয়ে দেখা যায়, আনকি এই প্ৰথম জ্ঞাত প্ৰমাণপত্ৰতো তেওঁৰ অনুভূত স্বকীয়তাক উজ্জ্বল কৰি তুলিছে।

## তথ্য সংগ্ৰহ

শ্ৰেণী:লোককথাৰ জীৱ
মাৰ্গাৰেট কুপিন

**মাৰ্গাৰেট কুপিন** এগৰাকী বেলজিয়ামৰ ঔপন্যাসিক আৰু কবি। ২ ফেব্ৰুৱাৰী ১৮৬৭ চনত ব্ৰাছেলছত জন্ম গ্ৰহণ কৰা কুপিনৰ সম্পূৰ্ণ নাম *মাৰ্গাৰেট আইমী ৰ'জিন কুপিন*। তেওঁ নাৰীবাদী আছিল আৰু নাৰী মুক্তি আৰু নাৰীৰ সম অধিকাৰৰ পথ প্ৰদৰ্শক হৈ পৰিছিল। তেওঁক মহিলা অধিকাৰ কৰ্মী আমেলিয়া ব্লুমাৰ আৰু এমেলিন পেনখাৰ্ষ্টৰ সৈতে তুলনা কৰা হয়।
## জীৱনী
মাৰ্গাৰেটৰ পিতৃ আছিল পশ্চিম ফ্লেণ্ডাৰছৰ উইজ্টশ্বেটত জন্ম গ্ৰহণ কৰা জৰীৰ ব্যৱসায়ী চাৰ্লছ-হেনৰী কপিন আৰু মাতৃ আছিল লিলে নামে ঠাইত জন্ম গ্ৰহণ কৰা মেৰী লেহাউট। কুপিনে ইছাবেল গাট্টি ডি গামণ্ডৰ অধীনত শিক্ষা গ্ৰহণ কৰিছিল আৰু তেওঁৰ পিছলৈ শিক্ষয়িত্ৰীৰ কামত সক্ৰিয় হৈ পৰিছিল৷

শিক্ষয়িত্ৰী হোৱাৰ পিছত তেওঁ ১৮৯১ চনত অষ্ট্ৰিয়াৰ এটা ধনী পৰিয়ালক শিক্ষকতাৰ সেৱা আগবঢ়ায়। ইয়াৰ পিছত তেওঁ মাকৰ সৈতে ব্ৰুজত থাকিবলৈ লয় আৰু ১৯১৪ চনত প্ৰথম বিশ্বযুদ্ধ আৰম্ভ হোৱালৈকে তেওঁলোক তাতেই থাকে। তাত তেওঁ ইংৰাজ বাসিন্দাসকলক ফৰাচী ভাষা শিকাইছিল।

তেওঁৰ প্ৰথম উপন্যাসবোৰ লেখকৰ নাম নোহোৱাকৈ প্ৰকাশ পাইছিল। তেওঁ প্ৰথম সৃষ্টি  *ফ্ৰীমেছনৰী* আৰু মুক্ত চিন্তাধাৰাৰ দ্বাৰা প্ৰভাৱিত এখন উদাৰ কাকত *লা ৰিভুৱে ডি বেলজিক*ত ফেইলেটন হিচাপে প্ৰকাশ পাইছিল।

তেওঁৰ উপন্যাস “Hors sexe’’ য়ে এক কেলেংকাৰীৰ সৃষ্টি কৰিছিল। এই কিতাপখন চৰকাৰী অধিবক্তাই জব্দ কৰাৰ লগতে কুপিনৰ বিৰুদ্ধে এক গুৰুতৰ অশ্লীলতাৰ অভিযোগ উত্থাপন হয়। কিন্তু এই কথাৰ কোনো প্ৰভাৱ তেওঁৰ ওপৰত পৰা নাছিল যদিও ইয়াৰ পিছত কুপিনে তেওঁৰ মনৰ ভাৱ প্ৰকাশত অধিক সতৰ্ক হৈছিল।

ব্ৰুজ আৰু ব্ৰাছেলছৰ ফৰাচী সাংস্কৃতিক জীৱনৰ সৈতে তেওঁ সক্ৰিয়ভাৱে জড়িত হৈ পৰিছিল। স্থানীয় কাকত যেনে *জাৰ্নেল ডি ব্ৰুজ* আৰু *অষ্টেণ্ডৰ লে কেৰিলন* আদিত তেওঁ অৰিহণা যোগাইছিল। *ছা নোৱাহ*( Chat Noir) হিচাপে চাৰ্কল লিটাৰেয়াৰ এক্সেলচিয়াৰৰ দৰে সাংস্কৃতিক সংস্থাত বক্তৃতা প্ৰদান কৰিছিল। তেওঁ ব্ৰিটিছ দৰ্শনাৰ্থীক মনোৰঞ্জন দিবলৈ বিশেষভাৱে নিযুক্তি দিয়া ব্ৰুজৰ প্ৰেছ ছিণ্ডিকেটৰ সম্পাদিকা হিচাপে কাৰ্যনিৰ্বাহ কৰিছিল, যেনে ১৯০২ চনত যেতিয়া ইংৰাজ সাংবাদিকৰ এটা দলে ব্ৰুজত ফ্লেমিছ প্ৰিমিটিভছৰ প্ৰদৰ্শনী দৰ্শন কৰিছিল।

ব্ৰুজৰ একাংশ নাগৰিকে তেওঁক সমালোচনা কৰিছিল, যেতিয়া তেওঁ চহৰৰ ৰাজপথত নিজে পিন্ধা স্কাৰ্টটো দুয়ো ভৰিত ক্লিপ মাৰি ট্ৰাউজাৰৰ দৰে কৰি বাইচাইকেল চলাই ফুৰিছিল৷ ১৯ শতিকাৰ নাৰীবাদী আৰু ভোটাধিকাৰবাদীসকলে এই চাইকেলখনক নাৰী মুক্তিত অৰিহণা যোগোৱা মহিলাসকলৰ বাবে "স্বাধীনতা যন্ত্ৰ" হিচাপে স্বীকৃতি দিছিল। "চাইকেলত এগৰাকী মহিলা? ব্ৰেজেন!" শীৰ্ষক ১৯৩৭ চনৰ শেষৰ ফালে প্ৰকাশিত অষ্ট্ৰেলিয়াৰ এটা বাতৰিয়ে সেই সময়ত ব্ৰুজত কিছুমান মানুহক স্তম্ভিত কৰি তুলিছিল বুলি কোৱা হয়। আমেলিয়া ব্লুমাৰৰ দৰেই কুপিনেও মহিলাসকলে পৰিধান কৰিব পৰাকৈ চাইকেল চলোৱাৰ বাবে ব্যৱহাৰ কৰিব পৰাকৈ এটা সুবিধাজনক আৰু আৰামদায়ক ট্ৰাউজাৰৰ দৰে কাপোৰ উদ্ভাৱন কৰিছিল।

১৯১৪ চনত যুদ্ধ আৰম্ভ হোৱাৰ লগে লগে কুপিনে ইংলেণ্ডলৈ পলায়ন কৰে আৰু ১৯৩১ চনত মৃত্যুৰ আগলৈকে তাতে তেওঁ ফৰাচী ভাষাৰ শিক্ষা দিয়ে।

কুপিন আছিল নৃতত্ত্ব আৰু থিয়ছফী বিষয়ত পাকৈত, যিটো তেওঁৰ উপন্যাসত স্পষ্ট। ১৯১৪ চনত কুপিনে ৰুডলফ ষ্টেইনাৰ আৰু হেলেনা ব্লাভাটস্কিয়ে প্ৰতিষ্ঠা কৰা *অৰিয়েণ্ট ষ্টাৰ*ৰ বঁটা লাভ কৰে।

প্ৰায় এশ বছৰ ধৰি বিস্মৃতিৰ গৰ্ভত থকা মাৰ্গাৰেট কুপিনৰ প্ৰতি আগ্ৰহ প্ৰকাশ পাইছে আৰু তেওঁৰ কিছুমান ৰচনাই পুনৰ প্ৰকাশ লাভ কৰিছে।

## তথ্য সূত্ৰ

শ্ৰেণী:নাৰীবাদী লেখক
গুংনিৰ

**গুংনিৰ** (ইংৰাজী: Gungnir; উচ্চাৰণ: ) হৈছে নৰ্ছ পৌৰাণিক কাহিনীৰ দেৱতা অডিনে ধাৰণ কৰা এবিধ শূল সদৃশ অস্ত্ৰ। আক্ৰমণকাৰীৰ দক্ষতা নিৰ্বিশেষে আক্ৰমণকাৰীৰ নৰ্ধাৰিত লক্ষ্যত সদায় আঘাত কৰাৰ বাবে জনাজাত।

## তথ্যসমূহ
### কাব্যিক এড্ডা
**কাব্যিক এড্ডা** (Poetic Edda) হৈছে অজ্ঞাত বা বেনামী কবিয়ে ৰচনা কৰা পুৰণি নৰ্ছ আখ্যানমূলক কবিতাৰ শিৰোনামহীন সংকলনৰ আধুনিক নাম।

কাব্যিক এড্ডাৰ ভলুস্পা (Völuspá) নামৰ কবিতাত অডিনে ৱানিৰ (Vanir) দেৱতাৰ সমাদল এটাৰ মূৰৰ ওপৰত ষাঠি নিক্ষেপ কৰাৰ পৰাই আইছিৰ-ৱানিৰ (Æsir-Vanir) যুদ্ধ আনুষ্ঠানিকভাৱে আৰম্ভ হোৱা বুলি বৰ্ণনা কৰা হৈছে। অৱশ্যে এই ষাঠিপাত গুংনিৰ আছিল নে নাই সেয়া বিশেষভাৱে কোৱা হোৱা নাই। কাব্যখনৰ ছিগ্ৰড্ৰিফুমাল (Sigrdrífumál) অংশৰ মতে ভলকাইৰী চিগ্ৰড্ৰিফাই কিংবদন্তি নায়ক ছিগাৰ্ডক (Sigurd) ৰুণ শব্দৰ যাদুকৰী প্ৰয়োগৰ পৰামৰ্শ দিছিল। তেওঁ ছিগাৰ্ডক পৰামৰ্শ দিয়াৰ লগতে ৰুণ মন্ত্ৰ খোদিত থকা গুংনিৰ প্ৰদান কৰিছিল।

### গদ্য এড্ডা
**গদ্য এড্ডা** (Prose Edda; ঐতিহাসিকভাৱে কেৱল এড্ডা বুলিও কোৱা হয়) হৈছে ত্ৰয়োদশ শতিকাৰ আৰম্ভণিতে আইচলেণ্ডত লিখা এখন পুৰণি নৰ্ছ গদ্য। এই গ্ৰন্থখন আইচলেণ্ডৰ পণ্ডিত, আইন বক্তা আৰু ইতিহাসবিদ স্ন'ৰী ষ্টাৰলুছনৰ (Snorri Sturluson) দ্বাৰা লিখিত বা সংকলিত কৰা বুলি গণ্য কৰা হয়।

গদ্য এড্ডা গ্ৰন্থৰ গিলফাগিনিঙৰ ৫১ নং অধ্যায় অনুসৰি ৰাগনৰকৰ সময়ত অডিনে সোণৰ মুকুট, আকৰ্ষণীয় পোছাক পিন্ধি আৰু হাতত গুংনিৰ লৈ আইনহাৰ্জাৰ সকলক সন্মুখৰ পৰা নেতৃত্ব দি যুদ্ধক্ষেত্ৰলৈ আগবঢ়াই নিয়ে। তাৰ পিছত তেওঁ গুংনিৰ দ্বাৰা ফেনৰিৰক আক্ৰমণ কৰে।

স্কাল্ডস্কাপাৰমাল (Skáldskaparmál) অংশত গুংনিৰ সম্পৰ্কে অধিক তথ্য উপস্থাপন কৰা হৈছে। ডভালিন নামৰ কমাৰৰ তত্ত্বাবধানত ইভালডিৰ পুত্ৰ নামেৰে জনাজাত বাওনাসকলে এই শূলপাত নিৰ্মাণ কৰিছিল। দেৱী ছিফৰ চুলি কটাৰ আংশিক ক্ষতিপূৰণ হিচাপে ৰচনা কৰা আঁচনিৰ ফল স্বৰূপে ল’কিয়ে বাওনাসকলৰ পৰা এই গুংনিৰ লাভ কৰিছিল। গুংনিৰে ইমানেই ভালদৰে ভাৰসাম্য ৰক্ষা কৰা বুলি বৰ্ণনা কৰা হৈছে যে ব্যৱহাৰ কৰাজনৰ দক্ষতা বা শক্তি যিয়েই নহওক কিয়, ই যিকোনো লক্ষ্যত আঘাত কৰিব পাৰে।

## প্ৰত্নতাত্ত্বিক তথ্য
ছুইডেনৰ বকষ্টা ৰুনেষ্টোনত (ৰুণিক লিপি খোদিত থকা শিল) থকা এখন ছবিত ঘোঁৰাত উঠি অহা আৰোহীজনক অডিন বুলি চিনাক্ত কৰা হৈছে। সেই ছবিত অডিনে হাতত গুংনিৰ লৈ এল্ক চিকাৰ কৰি থকা দেখা যায়।

## ৰিং অৱ দ্য নিবেলুং
**দ্য ৰিং অৱ দ্য নিবেলুং** (The Ring of the Nibelung), হৈছে ৰিচাৰ্ড ৱেগনাৰে ৰচনা কৰা চাৰিখন জাৰ্মান ভাষাৰ মহাকাব্যিক সংগীত নাটকৰ চক্ৰ। এই অপেৰা চক্ৰৰ মতে ৱুটানৰ (অডিনৰ) শূলপাত বিশ্ব গছ কাঠ আৰু ইগড্ৰাচিলৰ (Yggdrasil) পৰা তৈয়াৰ কৰা হৈছে আৰু ৱুটানৰ শক্তি উৎপত্তি হোৱাৰ মন্ত্ৰসমূহ খোদিত কৰা হৈছে। কাহিনীমতে তেওঁ শূলপাতৰ সহায়ত ছিগমাণ্ডৰ তৰোৱালখন ভাঙি পেলায়, যাৰ ফলত ছিগমাণ্ডৰ মৃত্যু হয়। পিছলৈ যেতিয়া ছিগমাণ্ডৰ পুত্ৰ ছিগফ্ৰাইডে যাদুকৰী টোপনিত থকা ব্ৰুনহিল্ডক জগাই তুলিবলৈ চেষ্টা কৰে, তেতিয়া তেওঁ ছিগফ্ৰাইডক বাধা দিয়ে। ছিগফ্ৰাইডে আক্ৰমণ কৰি শূলপাত ভাঙি দুটুকুৰা কৰে আৰু ৱুটান পলাই যায়। অপেৰাৰ গ'টাৰডেমেৰুং নামৰ সামৰণিৰ অংশত ৱুটানে ভঙা শূলপাত লৈ নিজৰ দুৰ্গ ভালহালালৈ উভতি আহে আৰু সকলো লৌকিক বিষয় ত্যাগ কৰে বুলি কোৱা হয়।

## লগতে চাওক
*অডিন
*থৰ
*ল’কি

## তথ্য সংগ্ৰহ

শ্ৰেণী:কিংবদন্তি
শ্ৰেণী:নৰ্ছ শ্ৰুতিকথা
শ্ৰেণী:পৌৰাণিক কথা
চনী ৰানা

**চনী ৰানা** (নেপালী: सोनी राणा), জন্ম: ১৭ অক্টোবৰ ১৯৬৫চন, নেপালৰ প্ৰথম মহিলা পাইলট। ১৯৯১ চনৰ ২৯ মাৰ্চত নেপালৰ অসামৰিক বিমান পৰিবহণ কৰ্তৃপক্ষৰ পৰা ১১৯ নম্বৰ অনুজ্ঞাপত্ৰৰ অধীনত তেওঁ বিমান পৰিবহণৰ অনুজ্ঞাপত্ৰ লাভ কৰে। ইয়াৰ উপৰিও তেওঁ বয়িং জেট বিমানৰো প্ৰথম নেপালী মহিলা পাইলট।
## জন্ম আৰু শিক্ষা
১৯৬৫ চনৰ ১৭ অক্টোবৰত (২০২২ খ্ৰীষ্টাব্দ) লক্ষ্মী পূজাৰ দিনা কাঠমাণ্ডুৰ থামেল নামে ঠাইত পিতৃ ওম নৰসিংহ ৰানা আৰু মাতৃ কাঞ্চন ৰানাৰ ঘৰত চনী ৰানাৰ জন্ম হয়। শিক্ষাগ্ৰহণৰ ক্ষেত্ৰত “মহেন্দ্ৰ ভৱন বিদ্যালয়’’ৰ পৰা *এছ এল চি* পৰ্যায়ৰ শিক্ষা সম্পূৰ্ণ কৰি পদ্ম কন্যা মাল্টিপল কেম্পাছৰ পৰা চাৰ্টিফিকেট ডিগ্ৰী আৰু ডিপ্লমা লাভ কৰে। ইয়াৰ পিছত চনী ৰানাই ১৯৮৭ চনত বিমান পৰিবহণৰ প্ৰশিক্ষণ ল’বলৈ আমেৰিকালৈ যায়।
## কৰ্মজীৱন
আমেৰিকালৈ গৈ চনী ৰাণাই ১৯৯১ চনৰ ২০ মাৰ্চত CAAN ত নাম পঞ্জীয়ন কৰে (২৬ কাৰ্তিক ২০৪৭ বি এছ)। পাইলটৰ প্ৰশিক্ষণ সম্পূৰ্ণ হোৱাৰ দুবছৰৰ পিছত তেওঁ তেতিয়াৰ ৰয়েল নেপাল এয়াৰলাইন্স কৰ্প’ৰেশ্যন (আৰ এন এ চি)ত কাম কৰিবলৈ আৰম্ভ কৰে। আৰ এন এ চিয়ে তিনিটা পাইলট পদৰ  বাবে নিয়োগ মুকলি কৰিছিল আৰু ইয়াত মুঠ ১০জন পাইলটে আবেদন কৰিছিল। তাৰ ভিতৰত চনী আৰু ৰাক্ষ্য ৰানা আছিল মাত্ৰ দুগৰাকী মহিলা আবেদক। নিৰ্বাচন প্ৰক্ৰিয়াত ১০ জনৰ ভিতৰত চনী ৰানাক নিৰ্বাচিত কৰা হয় আৰু তাৰ পিছত তেওঁ আৰ এন এ চিৰ বাবে কাম কৰিবলৈ আৰম্ভ কৰে আৰু নেপালৰ প্ৰথমগৰাকী বাণিজ্যিক বিমানৰ নেপালী মহিলা পাইলট হিচাপে পৰিগণিত হয়। ১৯৯০ চনৰ ১২ নৱেম্বৰত প্ৰশিক্ষাৰ্থী সহ-পাইলট হিচাপে কাম আৰম্ভ কৰা চনীয়ে ১৯৯১ চনৰ ৩১ মাৰ্চত জুনিয়ৰ সহ-পাইলট হিচাপে কাম আৰম্ভ কৰে আৰু ১৯৯২ চনৰ ১৪ জুলাইত জ্যেষ্ঠ সহ-পাইলট হয়।

২০০৫ চনৰ ২৩ নৱেম্বৰত CAANৰ অসামৰিক বিমান পৰিবহণ বিভাগৰ পৰা বয়িং অনুজ্ঞাপত্ৰ লাভ কৰি ২০০৫ চনৰ ২৩ ডিচেম্বৰৰ পৰা বি ৭৫৭ৰ সহ-পাইলট হিচাপে চনী ৰানা কাম কৰিবলৈ আৰম্ভ কৰে।

১৯৯৩ চনত ৰাণাক *গোৰ্খা দক্ষিণা বহু (চতুৰ্থ শ্ৰেণী) শৃঙ্খলা*ৰে সন্মানিত কৰা হয়।
## ব্যক্তিগত জীৱন
সাত বছৰ পাইলটৰ জীৱন কটোৱাৰ পিছত ২০৫৫ বি এছ (১৯৯৮-১৯৯৯)ত সহযোগী পাইলট বিজয় গিৰিৰ সৈতে চনী ৰানা বিবাহ-পাশত আৱদ্ধ হয়। ২০০২ চনৰ ১৭ জুলাই (১ শ্ৰৱণ ২০৫৯)ত সুৰখেটত বিমান দুৰ্ঘটনাত বিজয় গিৰিৰ মৃত্যু হয়। তেওঁলোকৰ এগৰাকী কন্যা আছে। চনী ৰানাৰ কনিষ্ঠ ভাতৃ আশীষ নৰসিং ৰানাও এগৰাকী পাইলট। চনী বৰ্তমান কাঠমাণ্ডুৰ মহাৰাজগঞ্জত বাস কৰে।
## প্ৰথম নেপালী মহিলা পাইলট বিতৰ্ক
যদিও চনী ৰানাই ১৯৯১ চনৰ ২৯ মাৰ্চত বিমান পৰিবহনৰ অনুজ্ঞাপত্ৰ লাভ কৰিছিল, জনপ্ৰিয়ভাৱে কিন্তু ৰক্ষ্য ৰানাই প্ৰথম নেপালী মহিলা পাইলট হিচাপে পৰিচিত। ১৯৯২ চনৰ ২০ মে'ত ৰক্ষ্য ৰানাই অনুজ্ঞাপত্ৰ লাভ কৰে। CAANৰ পাইলট সুৰক্ষা বিভাগৰ মুৰব্বী ৰাজু শ্ৰেষ্ঠৰ মতে, চনী ৰানা হৈছে নেপালী বিমান পৰিবহণৰ অনুজ্ঞাপত্ৰ থকা প্ৰথমগৰাকী মহিলা নেপালী পাইলট। ২০১৬ চনৰ ২২ মে'ত CAAN এ এটা বিবৃতি প্ৰকাশ কৰি চ'নী ৰানাক নেপালী অসামৰিক অনুজ্ঞা পত্ৰ থকা প্ৰথমগৰাকী নেপালী মহিলা পাইলট হিচাপে ঘোষণা কৰে।

## তথ্য সূত্ৰ

শ্ৰেণী:পাইলট
শ্ৰেণী:নেপালৰ ব্যক্তি
নেলী মেকক্লুং

**নেলী লেটিচিয়া মেকক্লুং** ( ইংৰাজী : Nellie Letitia McClung ; জন্ম: ২০ অক্টোবৰ ১৮৭৩ – ১ ছেপ্টেম্বৰ ১৯৫১) আছিল এগৰাকী কানাডাৰ লেখিকা, ৰাজনীতিবিদ আৰু সমাজ কৰ্মী, যাক কানাডাৰ অন্যতম বিশিষ্ট ভোটাধিকাৰী হিচাপে গণ্য কৰা হয়। ১৯০৮ চনত ' ছয়িং ছিডছ ইন ডেনি' নামৰ কিতাপখনৰ জৰিয়তে লিখাৰ কাম আৰম্ভ কৰে আৰু অৱশেষত দুখন আত্মজীৱনীকে ধৰি ষোল্লখন কিতাপ প্ৰকাশ কৰে। কানাডাৰ মহিলা ভোটাধিকাৰ আন্দোলনত তেওঁ অগ্ৰণী ভূমিকা পালন কৰিছিল, ১৯১৬ চনত আলবাৰ্টা আৰু মেনিটোবাত মহিলাসকলক ভোটদান কৰাত সহায় কৰিছিল।১৯২১ চনত মেকক্লুঙে আলবাৰ্টাৰ বিধানসভালৈ নিৰ্বাচিত হৈছিল আৰু ১৯২৬ চনলৈকে তেওঁ কাৰ্যনিৰ্বাহ কৰিছিল।

বিখ্যাত পাঁচজনৰ সদস্য হিচাপে তেওঁ আছিল পাঁচগৰাকী মহিলাৰ ভিতৰত এগৰাকী যিয়ে মহিলাসকলৰ কানাডাৰ চেনেটত কাৰ্যনিৰ্বাহ কৰাৰ অধিকাৰৰ বাবে প্ৰথমে কানাডাৰ উচ্চতম ন্যায়ালয়লৈ, আৰু তাৰ পিছত প্ৰাইভি কাউন্সিলৰ ন্যায়িক সমিতিলৈ লৈ গৈছিল । ১৯৩৬ চনত কানাডাৰ ব্ৰডকাষ্টিং কৰ্পৰেশ্যনৰ ব’ৰ্ডত নিযুক্তি পোৱা প্ৰথমগৰাকী মহিলা আছিল মেকক্লুং। ১৯৩৮ চনত ছুইজাৰলেণ্ডৰ জেনেভাত লীগ অৱ নেচনছৰ প্ৰতিনিধি হিচাপে কাৰ্যনিৰ্বাহ কৰিছিল।

## প্ৰাথমিক জীৱন

১৮৭৩ চনৰ ২০ অক্টোবৰত  জন আৰু লেটিচিয়া মুনী (ন্নি মেককাৰ্ডি)ৰ ছয় সন্তানৰ ভিতৰত কনিষ্ঠ মেকক্লুঙৰ অন্টাৰিঅ'ৰ চেটছৱৰ্থত জন্ম হয়। তাইৰ দেউতাকে চেটছৱৰ্থত ৬০ হেক্টৰ (১৫০ একৰ) মাটি আছিল   যদিও মাটিৰ মানদণ্ড ভাল নাছিল আৰু পৰিয়ালটোৱে জীৱন নিৰ্বাহৰ বাবে সংগ্ৰাম কৰিছিল। ১৮৮০ চনত যেতিয়া নেলীৰ বয়স সাত বছৰ আছিল, তেতিয়া তেওঁলোক ৱিনিপেগৰ পৰা দুশ কিলোমিটাৰ পশ্চিমে অৱস্থিত ছৌৰিছ নদীৰ উপত্যকালৈ গুচি যায়। নেলীয়ে ষোল্ল বছৰ বয়সত মেনিটোবা নৰ্মেল স্কুলৰ পৰা স্নাতক ডিগ্ৰী লাভ কৰে। শিক্ষকতাৰ প্ৰমাণ পত্ৰ লাভ কৰাৰ পিছত তেওঁ মেনিটোবাৰ হেজেলত শিক্ষকতাৰ পদ লাভ কৰে আৰু মাহে ৪০ ডলাৰ দৰমহা পায়। হেজেলত আঠাইশ মাহ শিক্ষকতা কৰাৰ পিছত তেওঁ মানিটৌলৈ গুচি যায়।

মানিটৌত শিক্ষকতা কৰি থাকোঁতে তেওঁ মেকক্লুং পৰিয়ালৰ সৈতে বৰ্ডত উঠিছিল। ভোটাধিকাৰী তথা মহিলা খ্ৰীষ্টান টেম্পৰেন্স ইউনিয়নৰ প্ৰাদেশিক সভানেত্ৰী মিচেছ এনি য়ে মেকক্লুঙক মোহিত কৰিছিল। নেলী মেকক্লুঙে কয় যে মিচেছ এনিয়ে তেওঁৰ লগ পোৱা একমাত্ৰ মহিলা যিগৰাকীক তেওঁ শাহুৱেক হিচাপে বিচাৰিব। ১৮৯৬ চনৰ আগষ্ট মাহত নেলীয়ে মিচেছ এনি মেকক্লুঙৰ পুত্ৰ ৰবাৰ্ট ৱেছলীক বিয়া কৰায়।১৮৯৭ চনৰ পৰা ১৯১১ চনৰ ভিতৰত তেওঁলোকৰ পাঁচটা সন্তান জন্ম হয়। ডব্লিউ চি টি ইউ, মেথডিষ্ট লেডিজ এইড, এপৱৰ্থ লীগ আৰু হোম ইকনমিক্স এছ'চিয়েচনকে ধৰি বহুতো স্থানীয় সংগঠনৰ সৈতে জড়িত আছিল।
## জীৱিকা

১৯০৫ চনৰ পৰা ৱেছলীয়ে নিজৰ ফাৰ্মাচী ব্যৱসায় বিক্ৰী কৰাৰ পিছত মেকক্লুং পৰিয়ালে আৰ্থিক অসুবিধাৰ সন্মুখীন হয়। তেওঁলোকৰ আয়ৰ পৰিপূৰক হিচাপে সহায় কৰিবলৈ নেলীয়ে দৰমহা পোৱা লেখাৰ কাম বিচাৰিছিল, আলোচনীৰ বাবে চুটিগল্প লিখিছিল। ১৯০৮ চনত তেওঁৰ প্ৰথম উপন্যাস 'ছয়িং ছিডছ ইন ডেনি' প্ৰকাশ কৰে।কানাডা আৰু আমেৰিকাত ১ লাখ কপি বিক্ৰী হোৱাৰ লগতে মেকক্লুঙে ২৫,০০০ ডলাৰ (২০২১ চনত ৬৪২,০২৫ ডলাৰ) উপাৰ্জন কৰি বেষ্টচেলাৰ হৈ পৰে। তেওঁৰ গ্ৰন্থখনৰ সফলতাৰ লগে লগে মেকক্লুঙক সমগ্ৰ মেনিটোবা আৰু ছাস্কাচেৱানৰ অনুষ্ঠানত ভাষণ দিবলৈ আমন্ত্ৰণ জনোৱা হয়, যাৰ ফলত তেওঁৰ ৰাজহুৱা বক্তা হিচাপে কেৰিয়াৰ আৰম্ভ হয়।

## তথ্য সংগ্ৰহ

শ্ৰেণী:কানাডাৰ ব্যক্তি
দোল পূৰ্ণিমা

**দোল পূৰ্ণিমা**, জনপ্ৰিয়ভাৱে **দোল যাত্ৰা**, **দৌল উৎসৱ** বা **দেউল** বুলিও জনা যায়, ব্ৰজ অঞ্চল, ৰাজস্থান, গুজৰাট, ওড়িশা, অসম, ত্ৰিপুৰা আৰু বংগ অঞ্চলৰ হোলী উৎসৱৰ সময়ত পালন কৰা হিন্দু দোল উৎসৱ। এই উৎসৱ ৰাধা আৰু কৃষ্ণৰ ঐশ্বৰিক দম্পতীক উৎসৰ্গা কৰা হৈছে ৷ সাধাৰণতে ফাগুন মাহৰ পূৰ্ণিমা ৰাতি বা পোন্ধৰ তাৰিখে প্ৰধানকৈ গোপাল জনগোষ্ঠীয়ে পালন কৰে।

## ব্যুৎপত্তি আৰু সাহিত্যত উল্লেখ
হিন্দু সাহিত্যত *দোলোৎসৱ* আৰু *দোলযাত্ৰা* আদি শব্দৰ উল্লেখেৰে ভৰপূৰ। **শ্ৰী গৰ্গ সংহিতা**, বৈষ্ণৱ গ্ৰন্থত চৈত্ৰ মাহত শ্ৰী কৃষ্ণৰ *দোলোৎসৱ*ৰ উল্লেখ আছে।

সংস্কৃত *দোল* শব্দৰ অৰ্থ দোলনা, আনহাতে *উৎসৱ*ৰ অৰ্থ হৈছে উৎসৱ বা ভোজ। সেয়েহে *দোলোৎসৱ*ৰ আক্ষৰিক অৰ্থ হৈছে দোলনা উৎসৱ বা দোলনা ভোজ আৰু ইয়াৰ দ্বাৰা দোলনাত কোনো দেৱতাৰ মূৰ্তি দোলন দিয়াৰ ধৰ্মীয় সেৱাক বুজোৱা হয়।

একেদৰে *দোল যাত্ৰা* শব্দ দুটা সংস্কৃত শব্দৰ সংমিশ্ৰণ: *দোল* আৰু *যাত্ৰা*। *যাত্ৰা*ই শোভাযাত্ৰাক বুজায় আৰু এইদৰে *দোল* *যাত্ৰা*ই দোলনা শোভাযাত্ৰাক বুজায়।

## তাৎপৰ্য্য
### ৰাধা বল্লভ সম্প্ৰদায়
ৰাধা বল্লভ সম্প্ৰদায় আৰু হৰিদাসী সম্প্ৰদায়তো এই উৎসৱ অতি উত্তেজনা আৰু উৎসাহেৰে পালন কৰা হয় য'ত ৰাধা কৃষ্ণৰ মূৰ্তিক পূজা কৰা হয় আৰু উৎসৱৰ আৰম্ভণিৰ বাবে ৰং-ফুল আগবঢ়োৱা হয়।

### গৌড়ীয় বৈষ্ণৱবাদ
গৌড়ীয় বৈষ্ণৱবাদত এই উৎসৱ আৰু অধিক তাৎপৰ্যপূৰ্ণ কাৰণ সেইদিনা চৈতন্য মহাপ্ৰভুৰ জন্ম হৈছিল যিজনক ৰাধা আৰু কৃষ্ণৰ সংযুক্ত অৱতাৰ হিচাপেও পূজা কৰা হৈছিল। ভাৰতৰ ভক্তি আন্দোলনক ফুলি উঠাত গুৰুত্বপূৰ্ণ ভূমিকা পালন কৰা এজন মহান সাধু আৰু দাৰ্শনিক আছিল। তেওঁ গৌড়ীয় বৈষ্ণৱ ধৰ্মৰ পৰম্পৰাৰো প্ৰতিষ্ঠাপক আছিল।

## উদযাপন
এই শুভ দিনটোত কৃষ্ণ আৰু তেওঁৰ প্ৰিয় ৰাধাৰ মূৰ্তি, ৰঙীন গুড়িৰে সমৃদ্ধিশালী আৰু লেতেৰা। ব্ৰজ, ৰাজস্থান, গুজৰাট, বংগ, ওড়িশা আৰু অসমত ফুল, পাত, ৰঙীন কাপোৰ আৰু কাগজেৰে সজোৱা ৰাধা কৃষ্ণৰ মূৰ্তিবোৰ দোলনীয় পালকিত শোভাযাত্ৰা কৰি উলিয়াই অনা হয়। শংখৰ খোলাৰ গুঞ্জন, শিঙাৰ শিং আৰু আনন্দ বা বিজয়ৰ চিঞৰ আৰু ‘হৰি বোলা’ৰ সংগীতৰ সংগীতত শোভাযাত্ৰাটো আগবাঢ়ি যায়।

অসমৰ অঞ্চলত বিশেষকৈ বৰপেটা সত্ৰত ষোড়শ শতিকাৰ অসমীয়া কবি মাধৱদেৱৰ "*ফাকু খেলে কৰুণাময়ী"*ৰ দৰে গীত গাই উদযাপন কৰা হয়। অসমৰ নগাঁৱৰ বৰদোৱাত পঞ্চদশ শতিকাৰ ধৰ্ম প্ৰচাৰক, শিল্পী, সমাজ সংস্কাৰক শ্ৰীমন্ত শংকৰদেৱে দৌল উদযাপন কৰে। এই উৎসৱত পৰম্পৰাগতভাৱে সাধাৰণতে ফুলৰ পৰা তৈয়াৰী ৰঙৰ সৈতে খেলা-ধূলাও কৰা হয়।

দক্ষিণ ভাৰতত পঞ্চদশ শতিকাৰ কবি অন্নমাচাৰ্য আৰু ত্যাগৰাজৰ *কীৰ্ত্তন* ৰচনা সন্ধিয়া গোৱা হয়। অন্ধ্ৰপ্ৰদেশৰ আৰাছাৱল্লীৰ সূৰ্য্যনাৰায়ণ স্বামী মন্দিৰত হোলিকা পূৰ্ণিমাৰ দিনা দোলোৎসৱ পালন কৰা হয়।

## লগতে চাওক
* ফাকুৱা
* লাঠমাৰ হোলী
* হোলা মোহল্লা

## গ্ৰন্থ তালিকা
*Verma, Vanish (2002). * Fasts and Festivals of India*. New Delhi: Diamond Pocket Books.

## তথ্য উৎস

## বাহ্যিক সংযোগ
*Bhatt,S. C., Bhargava, Gopal K. (2006) ''Land and People of Indian States and Union Territories In 36 Volumes. Orissa · Volume 21'' . Kalpaz

শ্ৰেণী:হিন্দুধৰ্মৰ উৎসৱসমূহ
শ্ৰেণী:অসমৰ উৎসৱসমূহ
শিয়াল আৰু বগলী

**শিয়াল আৰু বগলী**(ইংৰাজী:Fox and Crane), বা দ্য ফক্স এণ্ড দ্য ক্ৰেন, বা দ্য ভিক্সেন এণ্ড দ্য ক্ৰেন হৈছে ইউক্ৰেইনৰ সাধুকথাৰ শিৰোনাম, যিটো একে বা একে শিৰোনামেৰে জনাজাত বিভিন্ন কাহিনীভাগৰ উপকথা। ফক্স এণ্ড ক্ৰেনৰ এটা সংস্কৰণ ইৰিনা ঝেলেজনোভাই পুনৰ কয়। দ্য ভিক্সেন এণ্ড দ্য ক্ৰেন নামৰ এটা সংস্কৰণ ইভান ফ্ৰেংকোৱে অভিযোজিত কৰিছিল।

## পটভূমি তাৰতম্য
### ভিক্সেন আৰু ক্ৰেন (ইভান ফ্ৰেংকো)

ভিক্সেন (এটা শিয়াল) আৰু বগলী বৰ বন্ধু আছিল। এদিন ভিক্সেনে ইয়াৰ সকলোখিনি প্ৰতিশ্ৰুতি দি বগলীক ইয়াৰ লগত দুপৰীয়াৰ আহাৰ গ্ৰহণ কৰিবলৈ মাতিলে। বগলী আহি দেখিলে ভিক্সেনে আঞ্জাৰ আহাৰ প্ৰস্তুত কৰিছে। দীঘল ঠোঁটটোৰ বাবে বগলয়ীয়ে দাইল খাব পৰা নাছিল। ইফালে ভিক্সেনে আঞ্জাখিনি সকলো নোহোৱালৈকে খালে, প্লেটখন চেলেকিলে, তাৰ পিছত বগলীৰ পৰা ক্ষমা বিচাৰিলে কাৰণ ইয়াত আৰু খাদ্য নাছিল। বগলয়ীয়ে ভিক্সেনক ধন্যবাদ দি পিছদিনা ভিক্সেনক দুপৰীয়াৰ আহাৰ খাবলৈ মাতিলে। পিছদিনা ভিক্সেন আহি বগলয়ীয়ে সৰু ডিঙিৰ ওখ পাত্ৰ এটাত সৰু সৰুকৈ কাটি ভৰাই থোৱা মাংস, বীন, বুট, আলুৰ আহাৰ বিচাৰি পালে। ভিক্সেনে খাবলৈ চেষ্টা কৰিলে, কিন্তু ওখ পাত্ৰটোৰ ভিতৰলৈ হাত আৰু মুখ সোমোৱাব নোৱাৰিলে। ইফালে বগলয়ীয়ে নিজৰ দীঘল ঠোঁটটো ব্যৱহাৰ কৰি টুকুৰাৰ পিছত টুকুৰা উলিয়াই সকলো শেষ নোহোৱালৈকে উলিয়াই খাই শেষ কৰিলে। তাৰ পিছত বগলয়ীয়ে সকলো খাদ্য শেষ হোৱাৰ বাবে ভিক্সেনৰ ক্ষমা বিচাৰিলে । পেট ভৰাই খোৱাৰ আশাৰে যোৱা ভিক্সেনে একো খাবলৈ নাপাই খঙেৰে গুচি গ'ল আৰু বগলয়ীৰ সৈতে বন্ধুত্বৰ অন্ত পেলায়।
### ফক্স আৰু ক্ৰেন (ইৰিনা ঝেলেজনোভা)

এখন অৰণ্যত এটা শিয়াল আৰু এটা বগলী লগ হয় । বগলীয়ে  শিয়ালক শীতকালৰ বাবে আশ্ৰয় দিবলৈ কয় আৰু বিনিময়ত বগলয়ীয়ে শিয়ালক উৰণ শিকাবলৈ প্ৰতিশ্ৰুতি দিয়ে। দুয়োজনে এই চুক্তিত সন্মতি প্ৰকাশ কৰি শিয়াল আৰু বগলয়ে শিয়ালৰ গাঁতত একেলগে থাকে।

পিছলৈ চিকাৰীয়ে গাঁতটো বিচাৰি পায়, আৰু সিহঁতক ধৰিবলৈ খান্দিবলৈ আৰম্ভ কৰে। শিয়ালে বগলীক সুধিলে যে তেওঁ কোনোবা বাচিব পৰা উপায় জানে নেকি। তাৰ উত্তৰত  বগলীয়ে দহটা ভিন্ন উপায় জানে বুলি উত্তৰ দিয়ে। বিনিময়ত শিয়ালে কয় যে তেওঁ মাত্ৰ এটা উপায়হে জানে। শিয়ালে বগলীক  সুধি থাকিল যে ই কিমান উপায় জানে, আৰু বগলও একেদৰেই উত্তৰ দিয়ে, মাথোঁ প্ৰতিবাৰ বগলীয়ে কয় যে আগতে সোধাতকৈ এটা কমকৈ জানে। যেতিয়া বগলীয়ে শেষত  উত্তৰ দিয়ে যে সি বচাবলৈ মাত্ৰ এটা উপায়হে জানে, তেতিয়া শিয়ালে বগলীক শুধিলে যে সিহঁতে কি কৰা উচিত । বগলীয়ে উত্তৰ দিয়ে যে বগলীয়ে  গাঁতটোৰ ওপৰত মৃত হোৱাৰ অভিনয় কৰিব। যেতিয়া চিকাৰীসকলে বগলক মৃত অৱস্থাত পাব, তেতিয়া তেওঁলোকৰ মন বিচলিত হ’ব, আৰু সেই সময়ত শিয়ালে পলাই যাব পাৰে, তাৰ পিছত বগল উৰি যাব। তেওঁলোকে সেই পৰিকল্পনা অনুসৰি কাম কৰে আৰু দুয়ো তাৰপৰা পলাবলৈ সক্ষম হয় । 

ইয়াৰ পিছত শিয়ালে বগলীক বিচাৰি পায় আৰু শিয়ালক উৰণ শিকাবলৈ দিয়া প্ৰতিশ্ৰুতি পূৰণ কৰিবলৈ কয়। বগলীয়ে শিয়ালক পিঠিত লৈ ঘৰৰ উচ্চতালৈ উৰি গৈ শিয়ালক পেলাই দিয়ে। তাৰ পিছত বগলীয়ে আঘাত নোপোৱা শিয়ালক সুধিলে যে উৰি কেনে পালে। শিয়ালে উত্তৰ দিয়ে যে ই উৰিবলৈ বৰ ভাল পালে । বগলীয়ে  শিয়ালক আকৌ পিঠিত লৈ ডাৱৰৰ উচ্চতালৈ উৰি যায়, তাৰ পিছত শিয়ালক আকৌ পেলাই দিয়ে। তাৰ পিছত বগলীয়ে উৰি তললৈ নামি যায় আৰু শিয়ালক সুধিলে যে ই উৰিবলৈ কেনে পাইছিল, কিন্তু কোনো সঁহাৰি নেপালে, কাৰণ শিয়ালৰ মৃত্যু হৈছে। বগলীয়ে  হুমুনিয়াহ কাঢ়ে, তাৰ পিছত উৰি গুচি যায়।
## জনপ্ৰিয় সংস্কৃতিত

ইউক্ৰেইনৰ লোককথা, ফক্স এণ্ড ক্ৰেন ২০০৩ চনত ইউক্ৰেইনৰ ৰাষ্ট্ৰীয় ডাক সেৱাৰ ধাৰাবাহিক উক্ৰপোষ্টাত প্ৰদৰ্শিত হৈছিল।
## লগতে চাওক

* শিয়াল আৰু ষ্টৰ্ক।
* ইউক্ৰেইনীয় সাধুকথা

শ্ৰেণী:সাধুকথা
দখল

**দখল** () ১৯৮১ চনত মুক্তি পোৱা, গৌতম ঘোষে পৰিচালনা কৰা ভাৰতীয় বঙালী চলচ্চিত্ৰ; য'ত মমতা শংকৰ, ৰবিন সেন গুপ্ত, সুনীল মুখাৰ্জী আৰু সুজল ৰায়চৌধুৰীয়ে মুখ্য চৰিত্ৰত অভিনয় কৰিছে। সুশীল জানাৰ চুটিগল্প *আম্মা*ৰ আধাৰত ছবিখন নিৰ্মাণ কৰা হৈছে।

এইখন গৌতম ঘোষে পৰিচালনা কৰা প্ৰথম পূৰ্ণদৈৰ্ঘ্যৰ বঙালী ছবি। ইয়াৰ পূৰ্বে তেওঁ কেইখন তথ্যচিত্ৰ আৰু তেলুগু ভাষত *মা ভূমি* নামেৰে এখন পূৰ্ণদৈৰ্ঘ্যৰ ছবি নিৰ্মাণ কৰিছিল। দখলে শ্ৰেষ্ঠ পূৰ্ণদৈৰ্ঘ্যৰ ছবি ২৯তম চলচ্চিত্ৰ বঁটা তথা পেৰিছত অনুষ্ঠিত একাদশ আন্তঃৰাষ্ট্ৰীয় মানৱ অধিকাৰ চলচ্চিত্ৰ মহোৎসৱত ই গ্ৰেণ্ড জুৰী বঁটা লাভ কৰে।

## অভিনয়-শিল্পী

* মমতা শংকৰ 
* ৰবিন সেনগুপ্ত
* সুনীল মুখাৰ্জী
* সুজল ৰায়চৌধুৰী
* বিমল দেৱ

## বঁটা
১৯৮১ – শ্ৰেষ্ঠ চলচ্চিত্ৰৰ ২৯তম ৰাষ্ট্ৰীয় চলচ্চিত্ৰ বঁটা
## তথ্যউৎস

## বাহ্যিক সংযোগ
* 

শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:১৯৮১ বৰ্ষৰ চলচ্চিত্ৰ
হেইমডাল

**হেইমডাল** (ইংৰাজী: Heimdall) হৈছে নৰ্ছ পৌৰাণিক কাহিনীৰ অন্তৰ্গত এজন দেৱতা। তেওঁ অডিন আৰু ৯ গৰাকী মাতৃৰ সন্তান। হেইমডালে নিজৰ বাসস্থান, য'ত জ্বলি থকা ৰামধেনুৰ দলং বাইফ্ৰষ্টে আকাশৰ সৈতে মিলিত হয়, সেই হাইমিনবজৰ্গৰ পৰা আক্ৰমণকাৰী আৰু ৰাগনৰকৰ আৰম্ভণিৰ ওপৰত চকু ৰাখে। তেওঁৰ পূৰ্বজ্ঞান আৰু তীক্ষ্ণ ইন্দ্ৰিয় ক্ষমতা, বিশেষকৈ দৃষ্টিশক্তি আৰু শ্ৰৱণ শক্তি অতি প্ৰখৰ বুলি কোৱা হৈছে। শ্ৰুতিকথাত হেইমডালৰ চৰিত্ৰটো ৰহস্যময়ভাৱে বৰ্ণনা কৰা হৈছে। উদাহৰণস্বৰূপে, হেইমডাল সোণালী দাঁতৰ, "মূৰটোক তেওঁৰ তৰোৱাল বুলি কোৱা হয়" আৰু তেওঁ "দেৱতাৰ ভিতৰত আটাইতকৈ বগা"।

হেইমডালৰ য়ালাৰহৰ্ণ (Gjallarhorn) নামৰ এটা গুঞ্জনযুক্ত শিঙা আৰু গুলটপাৰ (Gulltoppr) নামৰ সোণালী চুলিৰ ঘোঁৰা, লগতে তেওঁৰ বাসস্থানত সুৰাৰ এটা ভঁৰাল আছে। তেওঁ নগৰাকী মাতৃৰ পুত্ৰ, আৰু তেওঁ মানৱতাৰ মাজত সামাজিক শ্ৰেণীৰ উৎপত্তিকাৰী বুলি কোৱা হয়। আন উল্লেখযোগ্য কাহিনীসমূহৰ ভিতৰত আছে দেৱী ফ্ৰেইজাৰ বহুমূলীয়া গহনা “ব্ৰিছিঙ্গামেন” (Brísingamen) উদ্ধাৰ কৰিবলৈ তেওঁ ছীলৰ আকৃতি ধাৰণ কৰি ল’কিৰ সৈতে যুদ্ধ কৰিছিল। হেইমডাল আৰু ল’কিৰ মাজৰ বিৰোধী সম্পৰ্ক উল্লেখযোগ্য, কিয়নো ৰাগনৰকৰ পৰিঘটনাৰ সময়ত তেওঁলোকে ইজনে সিজনক হত্যা কৰাৰ ভৱিষ্যদ্বাণী কৰা হৈছে। হেইমডালক **ৰিগ** (Rig), **হালিনস্কিডি** (Hallinskiði), **গুলিনটানি** (Gullintanni), আৰু **ভিণ্ডলেৰ** (Vindlér) বা **ভিন্ধলেৰ** (Vindhlér) নামেৰেও জনা যায়।

ত্ৰয়োদশ শতিকাত পূৰ্বৰ পৰম্পৰাগত সমলৰ পৰা সংকলিত কাব্যিক এড্ডা; ত্ৰয়োদশ শতিকাত লিখা গদ্য এড্ডা আৰু হেইমস্ক্ৰিংলাত; স্কল্ডছৰ কবিতাত; আৰু ইংলেণ্ডত পোৱা এটা পুৰণি নৰ্ছ ৰুনিক শিলালিপিত হেইমডালৰ উল্লেখ পোৱা গৈছে। এই সাক্ষ্যসমূহৰ ৰহস্যময় প্ৰকৃতিৰ বাবে পণ্ডিতসকলে হেইমডালৰ প্ৰকৃতিৰ বিষয়ে বিভিন্ন তত্ত্বৰ সৃষ্টি কৰিছে, য’ত তেওঁক ভেড়া, সীমা, ঢৌ আদিৰ সৈতে সম্পৰ্কীত কৰা হৈছে।

## নাম আৰু ব্যুৎপত্তি
হেইমডাল শব্দটোৰ ব্যুৎপত্তি অস্পষ্ট যদিও ইয়াৰ অৰ্থ হয়তো ‘পৃথিৱীক আলোকিত কৰাজন’ হ’ব পাৰে। ‘Heimdallr’ শব্দটো সৌন্দৰ্যৰ দেৱী ফ্ৰেইজাৰ (Freyja) অন্যতম নাম ‘Mardöll’ৰ সৈতে জড়িত হ'ব পাৰে। Heimdallr শব্দটো ইংৰাজীত সাধাৰণতে Heimdall হিচাপে লিখা হয়।

হেইমডালৰ আৰু অন্য তিনিটা নাম আছে; হালিনস্কিডি (Hallinskiði), গুলিনটানি (Gullintanni), আৰু ভিণ্ডলেৰ (Vindlér) বা ভিন্ধলেৰ (Vindhlér)। Hallinskiði নামটোৰ অৰ্থ স্পষ্ট নহয় যদিও ইয়াৰ অৰ্থ উদ্ধাৰৰ ধাৰাবাহিক প্ৰচেষ্টা কৰা হৈছে। Gullintanni আক্ষৰিক অৰ্থ হৈছে ‘সোণৰ দাঁত থকাজন’। Vindlérৰ অৰ্থ হৈছে 'বতাহৰ পৰা ৰক্ষা কৰাজন' বা 'বতাহ-সাগৰ'। উপৰোক্ত তিনিওটা নামৰ ফলত হেইমডালৰ বিষয়ে বহুতো তত্ত্বৰ সৃষ্টি হৈছে।

## দৃশ্যমান চিত্ৰণ

মেন দ্বীপত পোৱা এটা শিলৰ ক্ৰছত ওঁঠত এটা ডাঙৰ শিঙা আৰু নিতম্বলৈকে পৰা এপাত তৰোৱাল লৈ থকা এটা মূৰ্তি দেখা পোৱা যায়। কিছুমানে ইতিহাসবিদে এই চিত্ৰখন য়ালাৰহৰ্ণৰ সৈতে হেইমডালৰ চিত্ৰণ বুলি ক’ব বিচাৰে।

ইংলেণ্ডৰ কাম্ব্ৰিয়াত নৱম বা দশম শতিকাৰ গছফৰ্থ ক্ৰছত মুখ মেলি থকা দুটা জন্তুৰ আগত শিঙা আৰু তৰোৱাল ধৰি থকা এটা মূৰ্তি দেখুওৱা হৈছে। এই চিত্ৰক প্ৰায়ে হেইমডালক য়ালাৰহৰ্ণৰ সৈতে চিত্ৰিত কৰা হৈছে বুলি কোৱা হয়।

## জনপ্ৰিয় সংস্কৃতিত
আধুনিক সাহিত্যৰ বহু গ্ৰন্থত অন্য নৰ্ছ পৌৰাণিক কাহিনীৰ চৰিত্ৰৰ দৰে হেইমডালকো স্থান দিয়া হৈছে। মাৰ্ভেল কমিক্সৰ কেইবাখনো ছবিত হেইমডালক উপস্থাপন কৰা হৈছে আৰু এই চৰিত্ৰটো ইংৰাজ অভিনেতা ইদ্ৰিছ এলবাই ৰূপায়ন কৰিছে।

## তথ্য সংগ্ৰহ

শ্ৰেণী:নৰ্ছ শ্ৰুতিকথা
বাঘ বাহাদুৰ

***বাঘ বাহাদুৰ*** () প্ৰফুল্ল ৰায়ৰ চুটিগল্পৰ আধাৰত নিৰ্মিত ১৯৮৯ চনৰ এখন হিন্দী ভাষাৰ নাট্যধৰ্মী চলচ্চিত্ৰ। পৰিচালনা আৰু চিত্ৰনাট্ বুদ্ধদেৱ দাসগুপ্তৰ।
## কাহিনীৰ সাৰাংশ
‘বাঘ বাহাদুৰ’ৰ কাহিনী গ্ৰামীণ বংগৰ পটভূমিত ৰচিত। সস্তীয়া আৰু আড়ম্বৰপূৰ্ণ নগৰীয়া সংস্কৃতিয়ে কেনেকৈ গ্ৰামীণ লোক-পৰম্পৰাক ক্ৰমশঃ গ্ৰাস কৰি গৈছে, তাকেই ছবিখনত প্ৰতীকি ৰূপত উপস্থাপন কৰা হৈছে। ঘুনুৰাম এজন লোকশিল্পী। সি বাঘৰ দৰে বেশভূষা কৰি ‘বাঘনৃত্য’ প্ৰদৰ্শন কৰে। সেইবাবে ৰাইজে তাক বাঘ বাহাদুৰ নামেৰেও জানে। কেইবাখনো গাঁৱৰ মাজত অনুষ্ঠিত হোৱা মেলাত সি  বাঘনৃত্য প্ৰদৰ্শন কৰিবলৈ যায়। কিন্তু ৰাইজৰ তাৰ নৃত্যৰ প্ৰতি অলপো আগ্ৰহ নাই। ৰাইজৰ আগ্ৰহ মেলালৈ নতুনকৈ অহা চিতাবাঘটোৰ প্ৰতিহে।

## অভিনয়-শিল্পী
*পবন মালহোত্ৰা (বাঘ বাহাদুৰ)
*অৰ্চনা (ৰাধা)
*এম.ভি. বাসুদেৱ ৰাও (শিবাল)
*বিপ্লৱ চেতাৰ্জী
*ৰাজেশ্বৰী ৰায়চৌধুৰী
## বঁটা
১৯৮৯ – শ্ৰেষ্ঠ চলচ্চিত্ৰৰ ৩৯তম ৰাষ্ট্ৰীয় চলচ্চিত্ৰ বঁটা
## তথ্যউৎস

## বাহ্যিক সংযোগ
* 

শ্ৰেণী:হিন্দী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:১৯৮৯ বৰ্ষৰ চলচ্চিত্ৰ